
	СОЁЛЫН ӨВИЙГ ХАМГААЛЪЯ

	“БНМАУ СОЁЛЫН ЯАМ” Улаанбаатар хотноо 1959 онд эрхлэн хэвлүүлсэн номыг

⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

МОНГОЛЫН ЭРТНИЙ УРАН ЗОХИОЛЫН ТУХАЙ ТОВЧ ӨГҮҮЛЭЛ

	 

	Монголын ард түмэн, олон зуун жилийн турш мал маллаж нүүдэллэн амьдарсаар иржээ. Нүүдэллэн амьдрах явдал бол соёлын үнэт дурсгалыг бүтээх ба нэгэнт бүтээснээ хямгадан хадгалахад их төвөг бэрхшээлийг учруулдаг байна.

	Гэвч монголын ард түмэн энэ бэрхшээлийг давж, соёлын үнэт бүтээл, тухайлбал уран зохиолын дурсгалт бичгийг цөөнгүй үлдээжээ. Монголын анхны бичиг үсгийн дурсгалууд арван гуравдугаар зууны үеэс үлдсэн юм. Энэ бол монголчууд 13 дугаар зууны үед бичиг үсэгтэй болсон гэсэн үг биш.

	Тэр үед монгол бичгийн хэл ба ярианы хэл харилцан тохирохгүй байсан тул түүнээс хэдэн зуун жилийн өмнө монголчууд бичиг үсэгтэй болсон буй за. Арван гуравдугаар зууны эхний үед нэгэнт эрдэм шинжилгээний үндэстэйгээр боловсруулж тогтоосон үсгийн дүрэмтэй байжээ. Мөн тэр үеэс эхлэн хад чулуун дээр монгол хэлээр бичсэн хөшөө дурсгалын бичгүүд монгол ба хятад нутагт цөөнгүй байна.

	Тэр үеэс үлдсэн түүх, уран зохиолын гялалзсан дурсгалт бичиг гол Нууц товчоо юм. Нууц товчоо 1240 онд Хэрлэн мөрний хөвөөнд Өгөөдэй хааны ордонд зохиогдсон юм.

	Үүнд Чингис хааны үед болсон түүхт явдлыг уран үгээр бичсэн байна. Уран үгээр бичсэн жишээг хэлбэл, эхийн сэтгэлийг гомдуулах үгийг битгий хэл гэхийн оронд «Тос шиг санааг нь царцуулах, сүү шиг сэтгэлийг нь ээдүүлэх чалчаа муу үгийг битгий хэл» гэж бичсэн юм.

	Баатар хүчтэй хүний байдлыг хэлэхдээ түүнийг зүгээр л хүчтэй гэхийн оронд,

	 

	«Гурван бухаар зүтгүүлэвч

	Гулзайхгүй хүчтэй

	Гунжин үхрийг идэвч

	Цадахгүй ходоодтой хүн» 

	 

	гэж бичсэн юм. Хол газар явж, юм үзээгүй эрх танхи хүнийг,

	 

	«Жирэмсэн эмийн шээх газраас хол яваагүй, 

	Жижиг тугалын бэлчих газраас гарч үзээгүй хүн» 

	 

	гэж бичсэн юм.

	Ийм уран дүрслэх аргаар бичсэн түүх юм. Энэ зохиолын гол санааг хоёр зүйлээр гаргаж болох үүнд:

	Нэгдүгээрт. Тархай бутархай байсан олон монгол аймгийг нэгтгэж, нэг хаантай, нэгдсэн улс болгох зорилгыг магтан сайшаажээ.

	Хоёрдугаарт: Овог төрлийн нийгмээс феодалын нийгэмд шилжин орж байгаа явдлыг магтан сайшааж, феодалын нийгмийг батжуулахыг эрмэлзсэн байна. Энэ үзэл санаа бол тэр үедээ давшилттай үзэл санаа байсан юм.

	Нууц товчоонд, бүх монголыг Бөртэ-чинуа, Гуа марал хоёроос үүсэж гараад хожим бутарч олон аймаг болсон гэж бичсэн юм. Олон аймгийг нэгтгэх тэмцлийг онолын талаар үндэстэй болгохын тул нэг эцэг эхээс гарсан болгож бичсэн байна. Олон монгол аймаг хоорондоо эвдрэн тэмцэхгүй, нэгдэх саналыг уран үгээр бичсэний жишээг хэлбэл, Алун Гуа гэдэг нэг эмэгтэй, хоёр хүүтэй байгаад нөхөр Добу мэргэнийг үхсэний хойно, бас гурван хүүг төрүүлжээ. Анхны хоёр хүү нь гурван дүүгээ «бутач хүүхэд» гэж хавчин, хоорондоо хямралдахад Алун гуа таван сумыг таван хүүхдэдээ өгч «Хугал» гэсэнд тус тус хугалжээ. Дараа нь таван сумыг бөөгнүүлж боогоод таван хүүхдэдээ дараалан өгч «Хугал» гэсэнд нэг нь ч хугалж чадсангүй. Алун гуа үүнээс жишээ авч «Та нар хоорондоо эвгүй бөгөөд тарж бутарвал энэ ганц сум шиг хэврэг болж дайсанд дийлэгдэнэ. Та нар эвтэй нэгдэлтэй байвал, энэ хамт боосон таван сум шиг бэх бат бөгөөд дайсанд дийлдэхгүй болно» гэж сургасан юм.

	Монголын Нууц товчоо, Хятад, Орос, Герман, Франц, Япон, Турк, Чех зэрэг олон хэлээр орчуулагдсан бөгөөд олон газрын эрдэмтэн нар Нууц товчоог судалж олон ном өгүүллийг бичсэн юм.

	Нууц товчооноос хойш түүн шиг гайхамшигт их зохиол гарсан нь ховор боловч уран зохиолын уламжлал тасраагүй юм. Үүнд: Хоёр загалын тууж, Оюун түлхүүр, Алтан ордны үйсэн дээрх бичиг зэргийг дурдаж болно. Хоёр загалын тууж бол жинхэнэ малчин ард түмний амьдралтай холбогдсон сонирхолтой зохиол юм. Эзэн нь морио хайрлахгүй учраас хоёр морь нь гомдож алс газар зугтаж явсан боловч хэдэн жил болоод орон нутгаа мөрөөдөж буцаж ирснийг үзүүлнэ.

	Оюун түлхүүр гэдэг зохиол мөн Монголын олон аймгийг нэгтгэх үзэл санааг нэвтрүүлнэ. Үүнд бичсэн нь: «Урьд мянган толгойтой, нэг сүүлтэй нэг могой байжээ. Морин тэрэг хүрч ирэхэд мянган толгой нь зүг зүг тэмүүлэн зүтгэсээр байгаад тэргэнд дайрагдаж үхжээ. Урьд бас мянган сүүлтэй нэг толгойтой могой байжээ. Морин тэрэг хүрч ирэхэд мянган сүүл нь нэг толгойгоо дагаж яваад нүхэнд орж амь мэнд үлджээ». Ингэж нэг толгойтой нэгдмэл байвал монголчуудын хүчин чадал үлэмж болохыг сургасан юм.

	Алтан ордны үйсэн дээрх бичиг бол 13 дугаар зууны үеийн цэрэгт явсан нэг хүү, эх хоёрын харилцан дуулсан шүлэглэл юм. 13 дугаар зууны үед монголчууд газар бүр довтлон сүрхий дайн хийж явсан боловч энэ дурдсан дуулалд түрэмгий дайчин үзэл санаа байдаггүй. Хүү нь орон нутагтаа харьж ажил хөдөлмөрөөр амьдрахыг хүсэж, эх нь хүүгээ мэнд явж даруйхан буцаж ирүүлэхийг хүссэн байна. Үүнээс үзвэл 13 дугаар зууны үед Монголын ноёд л түрэмгий байлдаанд дуртай байснаас бус ерийн ард бол дайн хийх дуртай байсан бус гэж хэлж болох байна.

	Монголын соёлын нэг их амжилт бол Хятадын соёлын нөлөөгөөр монголчууд арван гуравдугаар зууны эцэс, арван дөрөвдүгээр зууны эхээр модон бараар ном хэвлэж сурсан явдал мөн. Тэр үеийн хэвлэлээс хэдэн ном үлдсэний заримыг дуудвал: Күнзийн суртлын ачлалт ном Бээжингийн ордны номын санд буй, Арван гуравдугаар зууны үед дөрвөлжин үсгээр хэвлэгдсэн Эрдэнийн сан Субашид гэдэг ардын уран цэцэн үгийн цоморлогийн ганц уранхай хуудас Хельсинки хотод буй.

	Долоон өвгөний сан гэдэг судар бас буй. Бодичарьа - аравадра гэдэг Энэтхэгийн гүн ухааны яруу найргийн тайлбараас арван хоёр хуудас Берлинд бий.

	Арван дөрөвдүгээр зууны эхний үед Энэтхэгийн Гүн ухааны Бодичарьяа - авадара гэдэг номд монголчууд тайлбар бичээд хэвлэн гаргаж байсныг үзэхэд монголын оюуны соёл нэлээд хөгжиж байжээ. Энэ номын дотор: «Зэвсэг бариад байлдаж байгаа хүмүүс, цэцэг бариад баярлалдан уулзах болтугай» гэж ерөөсөн байдаг.

	Арван тав, арван зургаадугаар зууны үеийн уран зохиолын дурсгалт бичгүүд бараг үлдсэнгүй, олон жил дараалан үргэлжилсэн дайн байлдаанд үрэгджээ. Энэ үеэс үлдсэн зохиолоос Мандухай хатны тангараг, Убаши хунтайжийн тууж хоёрыг дурдаж болно. Өнгөрсөн нэг мянган жилийн түүхэнд үзвэл бүх монголчууд хоёрхон удаа нэгдэж, нэг улс болж байсан юм. Нэг удаа Чингис хаан, монгол улсыг нэгтгэсэн юм. Нөгөө удаа нь арван тавдугаар зууны үед Мандухай хатан нэгтгэсэн юм. Энэ баатар эмэгтэйн монголын голомтыг сахих зориг төгөлдөр тангаргийн шүлэг байдаг. Убаши Хунтайжийн тууж бол баруун зүүн монголын хоорондын тэмцлээс сэдэв авч бичсэн бяцхан уран зохиол юм.

	Монголд чухам хэдийд үүсэж, хэдийд дэлгэрсэн нь сайн мэдэгдээгүй хоёр их баатарлаг тууль байдаг. Энэ бол Гэсэр, Жангар хоёр юм. Гэсэрийн тууж бол Төвөд, Монгол хоёр оронд аман ба бичиг хоёр зүйлээр их дэлгэрсэн зохиол юм. Монгол Гэсэрийн эхний долоон бүлэг 1716 онд хэвлэгдэж гарчээ. Энэ үлгэр бол Грекийн Илиада, Одиссей, Энэтхэгийн Махабхарататай зэрэгцүүлэн хэлэлцэж болох сайхан үлгэр юм. «Ядуу доордсын өмөг түшиг болж, өндөр язгууртны шилийг дарахаар хурмаст тэнгэрийн хөвгүүн Гэсэр алтан цээжтэй, мөнгөн бөгстэй шувуу болон тэнгэрээс нисэж ирээд, Лин орны нэг өвгөний хөвгүүн болон төржээ. Гэсэр багадаа ядуу хөвгүүн байсан боловч хожим их болоод баатар эр болж хаад ноёдтой тэмцэн ялж улс орны хаан болов.

	Тэгээд гадаадаас халдаж ирсэн мангасыг эгүүлэн хөөхөөр мордов. Гэсэрийг эзгүй байх завсар Шарайголын гурван хаан Лин оронд халдаж, Гэсэрийн хатан Рогмо-г булаан авав. Үүнд Ли орны ноён Цотон, дайсны талд урваж, орон нутгаа Шарайголын харьяат болгов. Гэсэр гадаадын дайсныг дарсны дараа, нутагтаа буцаж ирээд урвасан Цотон ноёныг цээрлүүлэн шийтгэж, Шарайголын гурван хааныг ялж, Рогмо хатнаа буцааж авчирсан ийм явдлыг уран үгээр бичсэн юм.

	Жангарын үлгэрт, ард олны сайн сайхныг мөрөөдөх хүсэл тодорч гарсан юм. Жангарын орон нутаг бол даарах хүйтэнгүй, халах халуунгүй, зовох зовлонгүй ийм орон юм. Тэгээд энэ оронд хүн төрөх гэж байхаас бус, өтлөх үхэх гэж байдаггүй. Хүн бүр 25 нас хүрээд цааш нь өтлөхгүй тогтож мөнх амьдардаг байна.

	Гадаадаас халдаж ирсэн дайсныг мангасын дүрээр үзүүлсэн бөгөөд тэр аюулт мангасуудаас Жангар тэргүүтэй баатрууд төрсөн нутгаа арчлан хамгаалж, дайснаа дарж, дархан цолоо мандуулж байна. Жангарын үлгэрт уран зохиолын давруулах аргыг үлэмж хэрэглэсэн юм. Нэг баатрын том аварга биетэйг хэлэхдээ «Тавлаад суухлаар, тавин хоёр хүний зайд суудаг, тахийгаад суухлаар хорин таван хүний зайд суудаг» гэжээ. Жангарын алтан торлог байшинг барихад, огторгуйд хүргээд баривал арай хэтрэх юм. Огторгуйгаас ганцхан хуруу дутуугаар барья гэж тогтсон байна. Жангарын хатныг бичихдээ цаашаа харахад цаад далайн зах гэрэлтмээр, наашаа харахад нь наад далайн зах гэрэлтмээр, цуснаас улаан хацартай, цаснаас цагаан санчигтай бөгөөд ерэн нэгэн чавхдастай, индэр мөнгөн хуураа аваад татахад нь хулсан дундаа өндөглөсөн хунгийн дуу гараад, нууран дундаа өндөглөсөн нугасны дуу гараад, арван хоёр аясаар хангинаад байна гэж бичжээ.

	Монголчууд, эртнээс бөөгийн мөргөлийг шүтдэг байлаа. Бөө мөргөлд аман зохиол байхаас гадна, нэлээд баялаг бичгийн зохиол байдаг юм. Галын тахилга, уул усны тахилга, тэнгэрийн тахилга зэрэг болно. Энэ бол цөм цэцэн үгтэй шүлэг байдгаас гадна, үүний зарим нь шашин мөргөлд холбогдол багатай, ардын ерөөл хүслийн зохиол байдаг юм. Жишээ нь: Харьсан шувууг буцаж ирэхэд баярлан угтах тахилга байна.

	Арван долоодугаар зууны үеэс монгол оронд бурхны шашин их дэлгэрээд олон сүм хийд байгуулагдаж, энэ сүм хийдэд олон лам шавилан сууж, төвөд хэлээр ном үздэг болсон юм. Ингээд Төвөд хэл бол Монгол оронд монгол хэлний адилаар буюу илүүгээр чиг хэрэглэгддэг болов. Монголын лам нарын дотроос төвөд хэлээр бичдэг эрдэмтэн зохиолч нар нэлээд гарлаа. Монгол лам нар Энэтхэгийн гүн ухааны номд өдий төдий тайлбар бичсэнээс гадна, уран зохиолын онол ба уран зохиолыг ч цөөнгүй бичжээ. Эдний дотроос говийн ноён хутагт Равжаа, их хүрээний Хайдав хамба, Заваа Дамдин зэргийн зохиолчийг дурдаж болно.

	Мөн арван долоодугаар зууны үеэс эхлэн төвөд хэлнээс орчуулсан ном маш үлэмжхэн байна. Арван наймдугаар зууны үед бурхны шашны гол зохиолын их цоморлог Ганжуурын 108 боть, Данжуурын 225 ботийг монголчлон орчуулаад, модон бараар хэвлэж гаргасан байна.

	Ганжуурын нэг боть Үлгэрийн далайд 52 үлгэр багтсан байна. Энэ үлгэрүүд их төлөв шашны уран зохиол юм. Жишээ болгож хэлбэл нэг айлд нэг хүү төрж өсөв. Энэ хүүгийн гар газарт хүрэх бүр нэг алтан зоосыг атгаж ирдэг байна. Энэ хүү нэг өдөрт хэдэн зуун алтан зоосыг газраас авч баялаг болж тэр хөрөнгөөр лам нарыг хүндэлж их буяныг үйлдсэн байна. Яагаад ийм болсон вэ гэвэл энэ хүү урьд насандаа нэг ядуу зарц хүн байсан бөгөөд бүхэл насаар айлд зарагдаж байж ганц алтан зоос олсон түүнийгээ бурхан ламд хайргүй өргөсөн гэнэ. Тэр буянаар таван зуун төрөлдөө ингэж газраас бэлэн алтан зоосыг авдаг болсон гэнэ. Энэ бол лам нарт юмаа хайргүй өргөж хүндэлж бай гэсэн сургаал юм. Үүнээс гадна Үлгэрийн далайн дотор Илданди зэргийн ерийн үлгэр бас бий. Мөн ийм шашны номлолын орчуулгын зохиол, Монгол оронд үлэмжхэн дэлгэрч байсны заримыг дурдвал:

	Чойжид дагинын тууж, Очироор огтлогчийн тус эрдмийг үзүүлсэн тууж, Саран хөхөө шувууны тууж зэрэг болно. Чойжид дагинын туужийн дотор хаад ноёдыг хүндэлж байсан хүмүүс хойд насандаа бурхны жаргалант оронд очиж, хаад ноёдыг эсэргүүцсэн хүмүүс хойд насандаа тамд орж зовж байсан гэж бичсэн байна. Энэ зохиол бол хуучны уран зохиол ангийн чанартай байсны нэг гэрч болно.

	Үүний хажуугаар лам ноёдыг ил далдаар эсэргүүцсэн ардын ангийн чиглэлийн уран зохиол үлэмжхэн байжээ. Ийм чиглэлийн зохиолд: Алтан ордны үйсэн дээрх бичиг, Өнчин хөвүүний шастир, Гэсэрийн тууж, Жангарын үлгэр, Ишданзанванжилын шүлгүүд, Хав, муур, хулгана гурвын үлгэр зэргийг оруулж болно.

	Үүнээс гадна, шашны уран зохиолын нөлөөнд бичигдсэн шашны ба иргэний уран зохиолын завсрын хэлхээ болсон туужууд байдаг. Үүний жишээ нь: Цагаан дар эхийн тууж, Ногоон дар эхийн тууж зэрэг болно. Цагаан дар эхийн туужид, нэг ядуу хүү их эрдэм сураад хааны шадар түшмэл болдог. Түүний эхнэр нь цэргийн жанжин болоод их гайхамшигт гавьяа байгуулж, хааны нутагт халдаж ирсэн их хүчит дайсныг няцаан дарсан байна. Энэ баатар эхнэр дайсанд хорлогдож үхээд тамын газар эрлэг хааны хэрэг шийтгэж байхыг үзэж ирээд хуучин биедээ орж амьдарсан явдлыг хэлнэ. Цэргийн жанжин болсон эмэгтэйн явдал нь ерийн иргэний уран зохиол бөгөөд ийм зохиолд тамын орныг оруулсан нь шашны туужийн нөлөө юм. Ногоон дар эхийн тууж бол далан долоон жил бясалгал хийсэн Ногоон дар хатан, бурхан тэнгэр нарт залбирсны ачаар нэг хүүтэй болжээ. Гэтэл хүүгээ гэнэт алджээ. Тэгээд Ногоон дар хатан орчлон ертөнцийг тойрон удтал эрсэн боловч олохгүй байна. Ногоон дар хатан олон жил бясалгал хийж их буянтай болсны хүчээр замд тохиолдсон зовлонт амьтныг зовлонгоос хагацуулсаар явав. Нэг өдөр огторгуйн мэргэн цагаан Аршаас хүүгээ асуусанд: «Хүүг чинь Шигмуни бурхан аваачаад нууж байх бололтой» гэж айлдав.

	Тэгэхлээр Ногоон дар хатан, Шигмуни бурхны оронд очоод айлын зарц эмэгтэй болж аргал түүж явав. Түүнийг Шигмуни бурхан мэдээд хүүг нь олон давхар бумбад хийж бодисад нараар харгалзуулж «Эхэд нь битгий өг» гэж зарлиг буулгав. Гэвч хүү нь эхийгээ ирснийг мэдээд олон давхар бумбыг хага өшиглөөд гарч эхтэйгээ уулзав. Шигмуни бурхан хүүг нь авч нуусан учир бол Ногоон дар хатныг орчлонгийн элдэв орноор тэнүүлж зовлонт амьтныг зовлонгоос хагацуулах гэсэн санаа гэнэ. Бурхны оронд айлын зарц эмэгтэй аргал түүж явна гэдэг хачин хэрэг шүү. Тэгээд Ногоон дар хатан, хүүдээ тэнгэрийн дагиныг эхнэр болгон авч өгөөд Замба тивд ирж амьтныг жаргалантай болгоод тамын оронд очиж түүнийг жаргалангийн цэцэрлэг болгож хувилгасан гэнэ. Тийм учраас тамд зовох амьтангүй болж, Эрлэг номын хаан хийх ажилгүй болоход хүрсэн байна.

	Энэ хачин сонин туужид, Шигмуни бурхан, Эрлэг хаан зэргийг шог дүрээр үзүүлээд нэг эмэгтэй хүнийг бурхан тэнгэрээс илүү хүчтэй болгосон байна. Энэ хоёр дар эхийн туужийг эрдэмтэн Владимирцов, Төвөдөөс орчуулсан зохиол болов уу гэсэн боловч чухамдаа Энэтхэг Хятадын зохиолыг бага сага дуурайлгасан Монголын зохиол гэж үзвэл зохих мэт. Төвөд хэлээр энэ хоёр дар эхийн туужтай адил зохиол над олдсонгүй. Арван зургаадугаар зууны үеийн Төвөдийн зохиолч Даранатагийн зохиосон Дар эхийн тууж гэж байх боловч монгол Дар эхийн туужаас огт өөр бөгөөд Дар эх бурханд залбирсны ачаар хулгай, дээрэм, дайн, гал, ус, араатны аюулаас ангижирсан тухай арван хэдэн жижиг өгүүллэг байна.

	Ер нь Монголын зохиолыг нэлэнхийд нь буюу ихэнхийг орчуулгын зохиол гэж Европын эрдэмтэн нар хэлдэг заншлыг өөрчлөх цаг хэдийн болсон билээ. Эрдэмтэн Лауфер Монголын уран зохиолыг «уламжилж давтах» уран зохиол гэж Монголын уран зохиолын тухай номынхоо төгсгөлийн бүлэгт хэлснийг нэгэнт хуучирсан үг гэж үзвэл зохино. Нарийвчлан хянавал тэр орчуулж уламжилж давтсан гэдэг зохиолын нэлээд нь Монголын зохиол байна. Жишээ нь: Монгол Улсын номын санд байгаа Эндүүрэл хааны түүх гэдэг шүлэглэсэн тууж байна.

	Энэ их алдаатай дутуу тул үүний өөр эхийг эрэн сурвалжилсаар байтал Улаанбаатарын Сэлбийн эхний ойн цагдаа Лааган, ой модон дотор уншин сонирхож байдаг номуудынхаа дотроос гаргаж бидэнд өгөв. Энэ туужийн дотор Эндүүрэл хаан, их хатнаа нөгчсөний дараа нэг шулам эмийг эхнэр болгож авав. Тэр эм нь хааны их хатны хөвгүүний бөөр зүрхийг иднэ гэж шаардсанд хаан зөвшөөрсөн боловч хааны сайн санаат түшмэл нь нохойн зүрх бөөрийг авч, бага хатанд идүүлээд хоёр хөвгүүнийг алс газар оргуулан явуулав. Тэр хоёр хөвгүүн өсөж эрдэм чадалтай болоод шулам хатан нь хааныг залгиж идэхийг завдаж байхад нутагтаа ирж шулам эмийг мянган алд гүн нүхэнд хийж эцэг хаанаа аварсан явдлыг өгүүлнэ.

	Энэ сэдэв нь Сайн төрөлхт хаан, Оюун чихт хөвгүүн хоёрын тууж, Төвөдийн банчин Лувсан-Ишийн зохиосон Артасэд хааны тууж зэрэгтэй төстэй боловч түүний аль нэгийн орчуулга бус, монгол хүн, харин дурдсан зохиолоос сэдвийг авч өөрөө зохиосон байна. Эндүүрэл хааны туужид гарч байгаа хүмүүсийн дүр байдал үг хэл нь цөм монгол шинжтэй юм. Энэ туужид нэг өвгөн нас барсан эмгэнийхээ тухай гашуудан дуулсан нь:

	 

	Бөрт цоохогчноо унаж 

	Бөглүүхэн айлд очоод 

	Бөөрний өөхийг хавтгалж 

	Бөхцөр бөхцөр хатирч ирэгч, 

	эмгэн минь.

	 

	Даарьт цагаагчнаа унаж 

	Далдын айлд очиж

	Дээлийн нэхий ганзагалан 

	Давир давир хатирч ирэгч, 

	эмгэн минь.

	 

	Алаг цоохогчноо унаж 

	Айл бүрийг хэсэж

	Аарц тараг хөнөглөж 

	Амжир амжир хатирч ирэгч, 

	эмгэн минь.

	 

	Бөөрний өөх, дээлийн нэхий, аарц тараг гэж бичсэн зүйлээс үзэхэд Энэтхэгийн халуун орны зохиол биш, монгол зохиол гэж мэдэгдэж байна. Үүний төгсгөлийн үгэнд Очирай сайн хааны ач Дүүргэгч ноёны зарлигаар Зарлигийн эрх далай (Агваанжамц, буюу Гаваанжамц) усан барс жил (16027) зохиосон гэж бичсэн байна.

	Энэтхэг төвөдийн зохиолтой сэдвээр адил зохиол Монголд нэлээд байх үүнд, ямар нь орчуулга, ямар нь монгол зохиол болохыг нягтлан судалж мэдэх нь чухал байна.

	Энэтхэг төвөдөөс орчуулсан зарим зохиолыг улмаар монгол ахуйн байдалд зохицуулан монголчилж монгол зохиол болгосон явдал бас цөөнгүй. Үүний нэг жишээ нь, Молон тойны (Модгилвани) намтрыг төвөд хэлнээс монгол хэлэнд хэд дахин орчуулсан байна.

	Үүний нэг орчуулгыг арван дөрөвдүгээр зууны үеийн орчуулга бололтой гэж «Рудневийн цуглуулсан номын тухай» өгүүлэлдээ Владимирцов багш бичсэн билээ. Бас энэ хэдэн орчуулгаас гадна, монгол хэл дээр шүлэглэн бичсэн Молон тойны намтар байна. Энэ шүлэглэсэн намтар бол уг төвөд эх зохиолтой сэдэв явдал тохирох боловч үг өгүүлэл огт тохирохгүй байна. Энэ бол Молон тойны төвөд намтраас сэдэв авч монгол хүний монголоор шүлэглэн бичсэн тусгай зохиол мэт байна. Үүний хэлний байдлыг үзэхэд арван долоодугаар зуунаас өмнө үеийн зохиол бололтой.

	Монголын уран зохиолын түүхэнд Хятад, Төвөд, Энэтхэгээс орчуулсан их зохиол үлэмжхэн нөлөөлсөн нь илт байна. Монголын билигт шүлэгч, зохиолч нар, өөрсдөө зохиож бичихийг төдий л хайхрахгүй, ямагт орчуулга хийсээр бүх насаа барж байсан нь цөөнгүй. Тэдний нэлээд орчуулга нь Монголын уран зохиолын санд багтах чухаг эрдэнэ мөн болно. Арван дөрөвдүгээр зууны үеийн Чойжи-Одсэр, Шаравсэнгэ, арван зургаадугаар зууны үеийн Хөх хотын Гүүш цорж, арван долоодугаар зууны үеийн Ойрдын Зая бандид, арван наймдугаар зууны үеийн цахар гэвш Лувсанчүлтэм, авгын Дай гүүш Агваандампил, арван есдүгээр зууны үеийн буриад Номтын Ринчин нарын орчуулга бол жишээ болохуйц гайхамшиг бүтээлүүд болно. Энэтхэг, төвөдөөс орчуулсан зохиолын дотор Энэтхэгийн Калидасын Үүлэн элч гэдэг найраг, Дандины Яруу найргийн онол, Нагаржунагийн Рашааны дусал, Төвөдийн Гунгаажалцаны Эрдэнийн сан Субашид зэрэг ерийн иргэний зохиол үлэмжхэн байна.

	Энэтхэгийн ардын үлгэрийн цоморлогууд Панчатантрагийн үлгэр, Шидэт хүүр, Гучин хоёр модон хүний үлгэр зэрэг Монголд нэвтэрч түгээмэл дэлгэрээд Монголын үлгэр болж шингэсэн байна. Монголч эрдэмтэн нарын таамагладаг ёсоор үүний заримыг төвөд хэлнээс монголчилсон бус байна. Харин энэтхэг хэлнээс монголчлон орчуулаад дараа нь монголоос төвөд хэлэнд орчуулсан ч бий. Жишээ нь: Гэснэ хааны бичмэл туужийн төгсгөлд: Раажа Гэснэ хаан, богд Бигармижид хаан хоёрын энэ үлгэрийг Дараната Маха гүрү-гийн шавь Баха бандид азар, энэтхэгийн хэлнээс монгол хэлэнд орчуулав» гэжээ. Өндөр гэгээний намтарт, Өндөр гэгээн дурдсан хоёр үлгэрийг Баха бандидаар орчуулгасан гэж бичсэн байдаг. Бахаа бандид бол Өндөр гэгээний шадар бараа бологч Чулуун хуруут азар мөн гэж тэр намтарт бичсэн байна.

	Үүнд «Дараната Маха гүрү» гэж Даранатагийн хувилгаан Өндөр гэгээнийг хэлсэн бололтой. Гэснэ хаан, Бигармижид хоёрын үлгэрийг монгол хэлнээс нэг монгол лам төвөд хэлэнд орчуулсан бичмэл ном, Монгол Улсын Номын санд бий.

	Монголын сэхээтний нэлээд хэсэг нь төвөд хэлийг өөрийн төрлөх хэлнээс илүү мэдэж хэрэглэдэг байсан учраас төвөд хэлээр тэдний бичсэн зохиол үлэмж байна. Үүнийг монголын уран зохиолын түүхэнд оруулж хэлэлцвэл зохино. Арван есдүгээр зууны эхээр, ноён хутагтын тавдугаар дүр Равжаа гэж алдарт шүлэгч байжээ. Үүний төвөд монгол хоёр хэлээр бичсэн олон шүлэг хэсэг бусгаар олдож байна.

	 

	Ноёд ноёд гэмээ нь 

	Нутаг зуураа хүндтэй 

	Номтой ламын шавь нар 

	Газар болгон хүндтэй

	 

	гэх зэргээр түүний шүлэглэсэн дууг олон хүн мэддэг байна. Шүлэгч Равжаа, Цаасан шувууны үлгэр гэдэг түгээмэл дэлгэрсэн уран шүлэглэлийг төр гэрэлтийн тавдугаар он буюу 1825 онд зохиосон гэнэ. Үүний төвөд орчуулга бас бий. Их хүрээний Хайдав хамбын зохиосон Хонь, ямаа, үхэр гурвын үлгэр монгол, төвөд хоёр хэлээр дэлгэрчээ. Алшаагийн Дандар лхаарамбын зохиосон Хүний номын баяр хурим, Сүмба хамба, Цахар гэвш нарын шүлгүүд, Заваа Дамдин гавжийн Энэрэнгүй ёсны дуулал, бадарчин Гомбодоржийн “Үнээний гомдол” зэрэг олон зохиол төвөд хэлээр бичигджээ. Энэтхэгийн Рашааны дусал, төвөдийн Эрдэнийн сан Субашид, монголын Оюун түлхүүр зэрэгтэй төсөөтэй, сургаал гэдэг тусгай хэлбэрийн шүлэглэсэн зохиолууд монголд түгээмэл дэлгэрчээ. Энэ сургаалын дотор шашны номлол гол суурийг эзлэх боловч ертөнцийн амьдралын сургаал буюу ихэс лам ноёдыг шүүмжлэн буруушаасан зүйл цөөнгүй байдаг. Сургаалын шүлгийн уран чадвар нь ихэнхдээ гойд сайн байна.

	 

	Сайхан цаст цагаан ууланд 

	Сарны гэрэл тусвал нэн цайна 

	Саруул ухаант мэргэдийн чихэнд 

	Сайн үгийг сонсговол нэн мэргэжнэ

	 

	гэх мэт уран сайхан шүлэг сургаалуудын дотор үлэмж бий.

	Жанжаа хутагт, Нэйжи тойн, Зая бандид, Өндөр гэгээн, Цахар гэвшийн намтар зэрэг намтрын зохиол нэлээд бий. Эдгээр зохиол, шашны зүтгэлтэн нарын амьдралыг гол төлөв бичдэг боловч түүхийн чухал мэдээ байхаас гадна мөн уран зохиол гэж үзмээр хэсгүүд ч байдаг.

	Хуучин цагт уран зохиол, ерийн зохиол хоёр сайн ялгараагүй байсан учир түүх зохиолыг бичихдээ ч уран шүлгээр чимэглэн бичдэг байсан. Энэ заншил бол Нууц товчооноос эхэлсэн уламжлалтай юм. Ийм учраас нэлээд түүхийн зохиолуудыг уран зохиолд оруулан хэлэлцэх хэрэгтэй болдог юм. Арван долоодугаар зууны үед Саган сэцний зохиосон Эрдэнийн товч, арван наймдугаар зууны үед Баарин Раашпунцагийн зохиосон Болор эрих, арван есдүгээр зууны үед зохиогдсон Болор толь зэрэг зохиолд уран сайхнаар бичсэн хэсгүүд үлэмжхэн бий.

	Арван наймдугаар зууны үеэс эхлэн хятадын сонгодог уран зохиол, монгол хэлэнд үлэмжхэн орчуулагдаж гар бичмэлээр дэлгэрч байв. Гурван улсын түүх, Улаан асарт хаалга, Тансан ламын баруун газар жуулчилсан бичиг, Жүн дагинын тууж, Сүй-хо бичиг зэргийг монголын сэхээтэн монгол хэлээр хэдийнээс уншсаар ирсэн юм. Гурван улсын түүх, Ляо-жай-жи бичиг зэрэг монгол хэлээр хэдэн удаа хэвлэгдсэн байна. Эдгээр зохиолын заримыг монгол үлгэрч, хуурч нар бүрэн цээжлээд шүлэглэн засаж хуурдан дуулж явах нь цөөнгүй болсон билээ. Ингээд зарим роман нь Монгол оронд зохицон хувирч хятад эхээс танигдамгүй өөр болсон ч удаа байна.

	Хятадын уран зохиол, монголын уншигч зохиолч нарт сайн нөлөөгөө үзүүлсэн юм. 1871 онд Монголын зохиолч Инжинаши Хөх судар гэдэг түүхэн романыг зохиож гаргав. Уран сайхан хэлээр, баатарлаг зоригтой тэмцэгч хүмүүсийн дүрийг Инжинаши гаргаж бичсэн юм. Энэ зохиолын оршилд Монголын феодалын нийгмийн ялзарсан байдлыг эрс ширүүнээр шүүмжилсэн байна. Инжинашийн зохиосон өөр хэдэн роман тууж бий. Хятадын уран зохиолын нөлөөгөөр бичигдсэн бололтой, ядуу хөвгүүн ихэмсэг багшийг цэцэн үгээр мухардуулан шантраасан тухай, Багш шавийн үлгэр гэдэг зохиол байна.

	Арван есдүгээр зууны орчмоос феодалын ангийг эрс тэс шүүмжилсэн зохиолууд улам олширсон юм. Хатгины Гэндэн мэйрний зохиосон Хав, муур, хулгана гурвын үлгэрт ихэс лам ноёдын хамжлага, харьяат нараа булаалдсан явдлыг үзүүлсэн байна. Ордосын Данзанванжилын шүлэгт мөн феодал ангийн ялзарсан байдлыг хурц ширүүнээр шүүмжилсэн байна. Хуульч Сандаг Чонын үг, Зээрийн үг, Ингэний үг, Ботгоны үг гэх зэргийн богино хэлбэрийн шүлгүүдийг бичсэн юм. Энэ зохиолууд нь их дэлгэрч зарим нь ардын аман зохиол болж хувирсан байна. Ордосын Хишигбат, Үзэмчний Гамал захирагч зэргийн олон шүлэгчдийн зохиолыг судлах байтугай, цуглуулан авч чадаагүй байна.

	Монголын дотор ерөөл гэж тусгай хэлбэрийн уран шүлэглэл байдаг. Ийм ерөөлийг бичдэг, хэлдэг зохиолч нар олон байсны дотор, ялангуяа их алдаршсан нь ерөөлч Гэлэгбалсан болно. Гэлэгбалсан Тэнгэрээс хур гуйх ерөөл, Наадмын ерөөл, Сур харвахын ерөөл зэрэг олон ерөөлийг бичсэн юм. Ийм ерөөлийг баяр ёслолын үе, эсгий хийх, бэр буулгах хурим, морь уралдах, бөх барилдах, наадам зэргийг эхлэхэд хэлдэг юм. Аягатай сүү хадгийг барьж байгаад ерөөлийг цээжээр хэлдэг юм. Ерөөлд монголчууд их дуртай, ерөөлийг мэдэх хүн олон байдаг. Ерөөлийн тусгай дэвтрүүд ч бий. Одоо ч ардын дотор ерөөлч хүмүүс олон бөгөөд түүний зарим нь Зохиолчдын эвлэлийн гишүүд болсон байна.

	Энэ дурдсан зүйлээс үзэхэд Монголын ард түмэнд уран зохиолын өв уламжлал үлэмжхэн байгаа юм. Шинэ уран зохиолыг бид нүцгэн газар байгуулж эхлээгүй, урьдын зохиолч нарын бүтээлийн сайн тал ба ардын баялаг аман зохиолыг ашиглан түшиглэж шинэ уран зохиолыг хөгжүүлж байна. Бид хуучин зохиолын уламжлалыг хүндэтгэн хэрэгсэхийн хамтаар социалист реализмын аргыг Зөвлөлтийн уран зохиолоос суралцаж байна.

	 

	1958

	 


ХУУЧИН МОНГОЛЫН УРАН ЗОХИОЛЫН ДОТОРХ АРДЧИЛСАН ЧИГЛЭЛ

	 

	Монголын уран зохиол анх үүсэхээсээ эхлэн феодалын ба ардын хоёр чиглэлтэй байсан юм. Тийм байх нь ч зүйн доторх хэрэг. Феодалын нийгэмлэгт феодал, ард хоёр анги байсан хойно тэр хоёр анги, өөр өөрийн санал үзлийг илэрхийлсэн уран зохиолыг бүтээж байсан байна. 

	Феодал язгууртны талын зохиолд Нууц товчооны ихэнх хэсэг, Чингисийн сургаал, Эрдэнийн товч, Чойжид дагина, Саран хөхөө, Өндөр гэгээний намтар, Олон зүйлийн сургаал зэрэг шашны номлолын зохиол орно. Ардын аман зохиолын дотор лам, ноёдыг өргөмжлөн магтсан, феодалын үзэл агуулгатай зохиол ч нэлээд байдаг. 

	Ардын чиглэлтэй зохиолын тоонд Чингисийн есөн өрлөгтэй өнчин хүүгийн цэцэлсэн шастир, Алтан ордны үйсэн дээрх бичиг зэргийг оруулах хэрэгтэй. Чингисийн есөн өрлөг ноёдтой өнчин ядуу хүү маргаж, цэцэн ухаанаар дийлсэн тухай өгүүллэгийг ардын чиглэлтэй зохиол гэж үзэх хэрэгтэй.

	Ижил мөрний хөвөөний нэг булшнаас олсон «Алтан ордны үйсэн дээрх бичиг» гэдэгт бол XIII зууны үед цэрэгт явж байгаа хүү, түүнийг үдэж мордуулсан эх хоёрын харилцан дуулсан шүлэг байдаг юм. Үүнд: Малаа маллаж эх нутагтаа амар жимрээр амьдрахыг эх хүү хоёулаа хүсэж дуулсан байна. Энэ бол бусад орныг түрэмгийлэн эзэлж дээрэмдэхийг эрмэлзсэн ноёд язгууртны дууллаас маш ялгавартай.

	XVIII ба XIX зууны үед Монголын нийгэмлэгийн үндсэн анги болох феодал, ард хоёрын хоорондын тэмцэл ширүүдэж ирсний улмаас монголын уран зохиолын доторх хоёр чиглэл улам хурц тодорхой болсон байна. Монголын шар, хар феодалын ялзарсан байдлыг эрс хурцаар шүүмжлэх явдал уран зохиолын дотор олноор үзэгдэх болжээ. Ардын аман зохиолын дотор, нэг өнчин ядуу хүү, муу бор даага унаж ирээд тэнгэрийн хувилгаан, хааны хүү, ноёны баатар зэрэг дээд ихэстэй тэмцэлдэж сайхан хүүхнийг эхнэр болгон авах, ба хаад ноёдоос эрх мэдлийг булаан авч өөрөө хаан, ноён болж ард олноо жаргуулав гэсэн үлгэр олон байна. Энэ бол ардын ангийн тэмцэл хүслийг илэрхийлсэн зохиол юм. Түүнээс гадна, ардын явган үлгэр, цэцэн үгийн дотор лам ноёдыг эсэргүүцсэн, буруушаасан зүйл маш олон байдаг. Ганц жишээг гаргавал: «Ноён урваач, нохой шарваач», «Нохой шархаа долоож таргалдаггүй, ноён ял идэж баяждаггүй» гэх зэрэг болно.

	Амаар ч ярьдаг, бичгээр ч байдаг, манай алдарт уран зохиолын нэг бол Гэсэрийн тууж юм. Энэ туужид: «Өндөр язгууртны шилийг дарж, өчүүхэн доордсын өмөг түшиг болсон» Гэсэр хааны баатарлаг явдлыг гаргаж бичсэн байна. Гэсэр хаан, эх орноосоо урвасан харгис Цотон ноёнтой тэмцэж, төрсөн нутгаа дайснаас хамгаалж, ард олны амар жаргалын төлөө өдий төдий тэмцэл дайныг хийсэн байна. Энэ үлгэрийн ардын чанартай болохыг Зөвлөлтийн эрдэмтэд хэдэн удаа шүүмжлэн хэлэлцэж нарийвчлан судалсны үрээр батлан шийдвэрлэсэн.

	Манай хуучин уран зохиолын дотор Монголын Убаш хунтайж дөрвөн ойрадыг байлдсан түүх, Амарсанаагийн домог зэрэг ардын чиглэлтэй яруу сайхан зохиолууд нэлээд бий.

	Бичгийн зохиолын дотор ихэс лам ноёдыг эсэргүүцсэн зүйл олон байгаагийн жишээг хэлбэл: Өвөр Монголын Инжанашийн 1871 онд зохиосон «Хөх судар» гэдэг романы оршилд шар, хар феодалын шунахай мөлжимтгий ба төрсөн нутгаа хайрлах сэтгэлгүй бөгөөд ард түмнээс урвасан байдлыг ариун хилэнгийн уран үгээр шүүмжилсэн байдаг. Бас Данзанванжил гэдэг лам «Алтан сургаал» гэдэг шүлэг зохиосныг анхааран тэмдэглэх хэрэгтэй. Түүнд халхын ихэс лам нарын байдлыг гаргаж бичсэн нь: 

	 

	«Ширээнд залахад гэгээн багшийн дүртэй, 

	шилдэг морь унах нь наймаа панзны янзтай, 

	шилбэлзэн загнах нь зусар золбин байдалтай, 

	шинэ цагийн бурхан гэдэг ийм агсан ажгуу.

	 

	Ховор номлол хэлэх нь их номчийн дүртэй, 

	хонины мах идэх нь чоно нохойн шуналтай» 

	 

	гэжээ. Монголын ноёдын тухай бичсэн нь:

	 

	«Гадаад Монгол төрийн үнэн цагаан боолыг 

	ганц биеийн өмч мэт эндүүрэл болгоод, 

	гасалгах бүрэлгэх мөлжихөд шунагч 

	гамшиг унал тэнгэрээс цаазтай биш үү. 

	 

	Эгэл боол хүндлэхийн ёс их байтал

	эрхэм ихэс асрах нь бага гутамшиг ... 

	 

	Янз сайхан морь тэрэг хэрэглэж байсаар 

	ядуу боол ядрахыг мэдэхгүй гутамшиг» 

	 

	гэжээ.

	Тоовагийн гэгээний сургаал буюу Тоть шувууны үг гэдэг номд бас ихэс лам ноёдыг буруушаан шүүмжилсэн байх юм. Буруу явдалт ноёд ямар байдаг вэ гэхэд тоочиж хариулсан нь: «Асар уур хилэнгээр ардыг зовоон элдэв үйл хэргээ омтгой болгогч ачгүй ноёнтой дөрөв... Хэрэг болж хэнээр заргатай болбол хэдий зөв буруу ялгалгүй хээл идээд зарга шүүгч хэрэггүй ноёнтой зургаа» гэжээ.

	XIX зууны үед Хатгины Гэндэн мэйрний зохиосон Хав, муур, хулгана гурвын үлгэр гэж жижигхэн ном байдаг. Хатгины Егзөр лам энд тэндээс ирсэн тэнэмэл цагаачин нарыг өөрийн шавь болгож, албатаа олшруулдаг байжээ. Тэгээд тэр шинэ хуучин албат нар нь хоорондоо хэрүүл маргаан хийдгийг хав, муур, хулгана гурваар төлөөлүүлэн үзүүлжээ. Тэр цагаачин этгээдийг уг нутгийн ноёд түшмэд хөөх зэргээр элдвээр гачигдуулж хахууль авдаг байдлыг Түвд гэдэг түшмэлийн дүрээр үзүүлсэн байна. Энэ бол лам ноёд, албат хамжлагаа булаалдан тэмцэж доод ардыг хайр гамгүйгээр мөлжиж байсан байдлыг үнэн зөвөөр үзүүлсэн зохиол юм. Лам ноёдыг буруушаан шүүмжилсэн эдгээр зохиолын заримыг ардын дундаас гарсан зохиолч бичээгүй, феодал ангийн дотроос гарсан хүмүүс бичсэн байна.

	Үүнээс үзвэл феодалын ангиас гарсан зарим тэргүүний хүмүүс феодалын ангийн ялзарсан байдлыг нууж чадахгүй болоод лам ноёдын муу талыг шүүмжилж, тэднийг засаж сайжруулахыг хүсэж байсан ч байж болох юм. Гэвч чухамдаа тэр шүүмжлэл нь феодал ангийн эсрэг хандаж, ардын шүүмжлэл тэмцэлд тус нэмэр болж өгсөн байна. Энэ шүүмжлэлийн олонх нь лам ноёдын муу талыг авч шүүмжилснээс өөр, феодалын ангийг нийтэд нь шүүмжилж ардын эрхт ёсыг тогтоох их зорилго чиглэлийг тавьж чадаагүй байсныг бас тэмдэглэх хэрэгтэй.

	Ихэс лам ноёдыг буруушаан шүүмжилсэн зохиолын дотор Халхын их хүрээний Хайдав хамбын зохиол лавтай орох юм. Энэ зохиолчийн тухай хэдэн үг хэлье. Хайдав хамба,1779 онд төрөөд 1838 онд нас барсан. Монголын тэр лам төвөд хэлээр 5-6 уран зохиол бичсэн юм. Түүний зохиолын заримыг дурдвал:

	1. Урт үст Цэрэнпэл нэрт нохойтойгоо ярьсан өгүүллэг,

	2. Дүрс, сэтгэл, хүн гурвын ярьсан нь,

	3. Хонь ямаа, үхэр гурвын ярьсан нь,

	4. Бар чоно хоёрыг дийлсэн эмгэн өвгөн хоёрын тухай үлгэрийн тайлбар зэрэг болно. 

	Хайдав хамба хэдийгээр хүрээний мяндагтай лам байсан боловч, энэ зохиолууддаа ихэс лам нар ба ялангуяа хутагт хувилгаадын хуурамч дүр, ховдог шунал, ялзарсан байдлыг товойтол шүүмжилж байсан юм.

	Хонь, ямаа, үхэр гурвын яриа гэдэг зохиолд нь нэг эрдэмтэй лам тэр гурван амьтантай ярьж байх юм. Үүнд: тэнэг үхэр нь дүндээ очиж тэр эрдэмтэй ламаас илүү ухаантай, түүнээс илүү зөөлөн нинжийн сэтгэлтэй болж гардаг. Үхэр бол хэнд ч хор хүргэхгүй, лам нар бол адгуус амьтнаас эхлээд ард олонд хор хүргэж байдгийг уран хурц үгээр илэрхийлэн бичжээ. Лам, яргачин хоёрыг зүйрлэж үхрийн хэлсэн нь: «Хөгшин чоно нүхэндээ байж, залуу чоноор хонь бариулж авчруулахын адил» гэжээ.

	Хайдав хамбын зохиолд лам нар их зэвүүцэж, дургүй байсан боловч түүнийг сонирхон уншдаг хүн олон байсан юм. Төвөд хэлээр бичээд дараа монгол хэлээр орчуулсан энэ зохиол ард олны дунд гар бичмэлээр их тарж байсан. Энэ зохиолыг дуурайж бас өөр зохиолууд ч гарч байжээ. Жишээлбэл: «Хэрээ, шаазгай хоёрын үлгэр» гэдэг бяцхан зохиол байна.

	Бас XIX зууны эцэст Монголын говь нутагт хуульч Сандаг гэж уран цэцэн үгтэй сайн зохиолч гарч, нохойн үг, чонын үг, зээрийн үг гэх зэргээр товч тодорхой утгатай уран зохиолуудыг бичиж байсан. Энэ зохиолууд монгол нийтэд их дэлгэрсэн ба одоо сургуулийн унших бичгүүдэд орсон байна.

	XIX зууны эцсээс Гэлэгбалсан гэдэг сайн ерөөлч гарч олонд алдаршсан байна. Гэлэгбалсан 1846 онд төрөөд 1923 онд нас баржээ. Монгол, төвөд хэл бичиг сайн мэддэг байснаас гадна, сүм хийд дээр ч сууж байсан ба гадаад дотоодод олон удаа аян жин тээж, олон нийтийн амьдрал байдлыг сайн мэддэг болсон нэг ядуу лам байжээ. Энэ зохиолчийн «Тэнгэрээс хур бороо гуйсан ерөөл» нь хэвлэгдсэн ба бусад ерөөл нь гар бичмэлээр олонд таржээ.

	Бас Маньбадар хүүхний тууж гэдэг хуучин бичмэл зохиолыг хэдэн жилийн өмнө Өөлдийн Чимэд говь нутгаас олж Шинжлэх Ухааны Хүрээлэнд өгсөн байна. Энэ зохиолын дотор лам нарын завхай зайдан байдлыг нэг залуу бүсгүйн үгээр хатуу ширүүн шүүмжилсэн нь Декамероны үлгэрүүдтэй адилавтар болжээ.

	Энэ бүгдээс үзэхэд 1921 оны хувьсгалын өмнө хуучин зохиолын дотор ардчилсан чиглэлтэй уран зохиол цөөнгүй байсан нь тодорхой байна. Гагцхүү харамсалтай нь Монголын соёлын өв болох тэр зохиолуудыг хямгадан цуглуулж чадалгүйгээр ихээхэн үрэгдүүлсэн байна. Энэ харамсалтай бөгөөд гэмшилтэй хэрэгт Монголын соёлын өвийг үгүйсгэгчид их буруутай. Тэд нар хуучин уран зохиолыг цөм феодалын юм гэж зарлаад, хуучин уран зохиолыг хямгадан хайрлах явдалд багагүй хорыг хүргэсэн байна. Жишээлбэл: зохиолч Тарва, Жамбалсүрэн нар 1950 онд сонинд бичсэн нь: 

	 

	«Нууц товчоо, Жангар, Гэсэрийн тууж бол гарсан үе гадаад хэлбэр нь өөр өөр боловч, ард түмний уран бүтээл биш, хаад феодалын ордонд бий болон тэдний үзэл санааг нэвт шингээж ашиг тус нэр хүндийг нь хамгаалсан харгис агуулгатай феодалын туульс юм» 

	 

	гэжээ. Тэгээд тэд нар ХIII зууны үед гагцхан цэрэг феодалын утга зохиол дэлгэрэх бололцоотой байсан гэж баталж бичсэн байна. Энэ бол жинхэнэ соёлын эх булаг болсон ард түмнийгээ, соёлын үнэтэй юу ч бүтээсэнгүй гэж гүжирдэж, феодалуудыг соёлын үнэтэй зүйлийг бүтээх гагцхан хүч гэж тэдний өмнө сөгдөн бөхийсөн буруу үзэл мөн юм. Монгол Улсын Их сургуулийн утга зохиолын программд хувьсгалын өмнөх үеийн зохиолыг нийтэд нь «феодалын уран зохиол» гэж нэрлээд Өнчин хүүгийн шастир, Үйсэн дээрх бичиг, Гэсэрийн тууж зэрэг ардын чанартай дурсгалт бичгүүдийг огт хасаж орхисон байна. Энэ мэтээр соёлын өвийг үгүйсгэх бодлогыг манай зарим сэхээтэн хүмүүс баримталж, ард түмний соёлын өвийг хааш яашаар үздэг байна.

	Энэ үгүйсгэх үзэлтний нөлөөгөөр сүүлийн арван жилд соёлын өв болох нэг ч зохиолыг хэвлэж гаргасангүй. Хуучны соёлын өвийг хямгадан хайрлах явдалд эд нар бас саад болж байна.

	Үндэсний үзэлтэнтэй тэмцсэний адилаар энэ үгүйсгэх үзэлтэнтэй тэмцэх хэрэгтэй. Үндэсний үзэлтэн, хуучны соёлын өвийг хамран магтдаг бол үгүйсгэгчид хамран хараадаг байна. Энэ хоёр үзэл хоёулаа бидэнд хортой. Ардын шинэ соёлыг байгуулахдаа бид хуучны соёлын өвийг шалгаруулан үзэж, аль боломжтой сайн талыг ашиглах хэрэгтэй. Манай хуучны уран зохиол, долоон зуун жилийн түүхтэй бөгөөд боломжтой сайн талын зохиол үлэмжхэн байна. Үүнийг судлан үзэж, шинэ соёлыг байгуулахдаа ашиглан хэрэглэх нь бидний ариун үүрэг болно. Хуучны Монголын уран зохиолыг судалж, унших бичиг ба түүхийг зохиох үүрэг бидний өмнө тулгарч байна. Ийм уран зохиолын унших бичиг, уран зохиолын түүх байхгүй учраас олон дээд ба дунд сургуулиудад Монголын уран зохиолыг үзэх явдал базаахгүй байна. Хуучин уран зохиолын шилдэг дурсгалуудыг хэвлэн гаргах ажлыг бас хийх хэрэгтэй. Хуучин, шинэ уран зохиолыг судлах, нийтлэх хүндэт сайхан ажлыг манай өсөж байгаа эрдэмтэн нар бүтэмжтэйгээр хийж чадах нь дамжиггүй болно. Энэ эрхэм чухал ажилд манай сэхээтэн ба олон нийт өргөнөөр туслалцаж оролцвол сая уг ажил амжилттай бүтэх болно.

	 

	1955


СОЁЛЫН ӨВИЙГ ХАМГААЛЪЯ

	 

	Монгол Ард Улс тогтсоноос хойш соёл боловсролыг хөгжүүлэх талаар их амжилт олсон байна. 8-45 насны хүмүүс бичиг мэддэг болжээ. 26 сонин, 16 сэтгүүл гардаг ба монгол хэл дээр зүйл бүрийн ухааны ном бичиг өргөн хэвлэгддэг болжээ. Олон бага, дунд сургууль байгуулагдсанаас гадна, хэдэн дээд сургууль ажиллаж байна. Манай эрдэм соёлын цог жавхлан болсон их сургуулиас 1000 гаруй дээд мэргэжлийн хүмүүс гарсан бөгөөд одоо тус их сургуульд 2000-аад оюутан сурч байна. Монголын бүх хүн амын долооны нэг нь аливаа нэгэн сургуульд сурч байна. Соёлын талаар Монголын түүхэнд гараагүй их амжилт олсон бөгөөд энэ их амжилтаа монголын ард түмэн бахархан тэмдэглэж, Монголын сэхээтэн нар энэ тухай бахдан бичсээр байна.

	Гэвч энэ соёлын хөгжилтийн тухай бичсэн зүйлүүдийн дотор 1921 оны хувьсгалын өмнөх Монголын соёлын байдал ба үндэсний соёлын өвийн тухай буруу ташаа зүйл үзэгдсээр байна. Эдгээр ташаа зүйлийн заримыг энэ бяцхан өгүүллийн дотор илрүүлэн гаргаж түүний хор нөлөөг арилгахад тус нэмэр болохыг эрмэлзэж байна.

	Зарим хүмүүс, хувьсгалын өмнө дан феодалын харгис соёл байсан бөгөөд 1921 оны хувьсгалаас хойш дан ардын дэвшилт соёл дэлгэрсэн мэтээр ойлгож байна. Үүнд зөв буруу хоёр тал байна.

	Зөв нь юү вэ? гэвэл, 1921 оны өмнө монгол оронд феодалын соёл ноёрхож байсан бөгөөд 1921 оны хувьсгалаас хойш ардын соёл зонхилох болж феодалын соёлын үлдэгдлийг арилган шахаж зайлуулсаар ирэв.

	Буруу тал нь юү вэ? гэвэл, хувьсгалын өмнө феодалын соёл ноёрхож байснаас бус, ард түмний дэвшилт соёлыг бүрмөсөн дарж устгасан биш юм. Феодалын ёсны үед монголын нийгэмлэг ноёд, ард гэдэг хоёр эсрэг тэсрэг ангид хуваагдаж байсан юм. Энэ хоёр анги тус тусын эрх ашгийг илэрхийлсэн соёл, утга зохиолтой байжээ. Тухайлбал: Монголын уран зохиол үүсэхээсээ эхлэн феодалын ба ардын гэж хоёр чиглэлтэй байлаа. Феодалын зохиолын дурсгал бол Нууц товчоо, 17 дугаар зууны үеийн түүхийн зохиолууд, лам ноёдын зарим сургаал бичиг, төвөдөөс орчуулсан Чойжид дагинын тууж, Молон тойны намтар зэрэг олон зохиол байна.

	Феодалын эсрэг чиглэсэн ардын талын зохиолын заримыг хэлбэл Алтан ордны үйсэн дээрх бичиг, Өнчин хөвгүүний шастир, Гэсэрийн тууж, 32 модон хүний үлгэр зэрэг олон зохиол байна.

	Алтан ордны үйсэн дээрх бичиг бол 13 дугаар зууны эцэс үеийн дурсгалт бичиг бөгөөд цэрэгт явсан хүү, түүний эх хоёр харилцан мөрөөдөн дуулсан шүлэг юм. Энэ шүлэгт тэр үеийн ерийн монгол хүмүүс, бусад орныг түрэмгийлэн халдсан дайныг сайшаахгүй, харин эх орондоо сууж ариун хөдөлмөрөөр амьдрахыг хүссэн байдал тодрон илэрч байна.

	Хуучин цагийн уран зохиолыг феодалын ба ардын гэж ялгаварлаж үзэхдээ анхаарвал зохих хоёр зүйл бий.

	 

	Нэгд:

	Ноёрхож байсан феодалын ангийн нөлөө, ардын ангийн урлагийн бүтээл уран зохиолд нэвтэрч орсон удаа олон байдаг. Жишээлбэл: монголын ардын үлгэр - Гэсэрийн туужийн зарим бүлэгт лам ноёдын ашиг тусыг хамгаалж, магтсан хэсгүүд байдаг. Нөгөөтээгүүр феодалын ангийн уран бүтээлд ардын хүсэл эрмэлзэл нөлөөлж ороод уг зохиолын чанарыг хувиргасан ч удаа байдаг. Өнчин хөвгүүний шастир бол анх Чингисийн есөн өрлөгийн шастир байгаад дараа нь түүнд ардын үлгэрч шүлэгч нар Чингисийн өрлөгүүдтэй маргасан өнчин хөвгүүний дүрийг нэмж оруулсан байж болох юм.

	 

	Хоёрт:

	Ардын дунд бүтсэн уран зохиол, ард түмний хүсэл эрмэлзлийг илэрхийлдэг юм. Гэвч хааяа гажсан зүйл байдаг. Учир нь ард түмний дотор хоцрогдсон үзэл санаа бүхий бөгөөд феодалын эрх нөлөөнд их автагдсан хэсэг гэж байна. Ийм учраас ардын дотор хаад ноёдыг магтсан дуу шүлэг зохиогдож дэлгэрч байсан удаа байна.

	Бас феодалын ангийн дотор бүтсэн зохиол харгис феодалын чанартай байдаг. Гэвч хааяа гажилт байдаг. Феодалын ангийн дотор түүхийн зарим цаг үед дэвшилт үйлдлийг хийсэн хэсэг буюу хүмүүс байдаг юм. Феодалын ангийн төлөөлөгчийн бүтээсэн зарим зохиол мөн дэвшилт чанартай байж болно.

	Жишээ нь: 13 дугаар зууны эхний үед бутархай монгол олон аймгийг нэгтгэж нэг улс болгохын төлөө тэмцсэн явдал бол тэр цаг үедээ дэвшилт тэмцэл байсан юм. Түүний үрээр монгол аймгуудын дотоодын хямрал устаж монголын ард түмэн нэгдэн бүрдсэн байна. Монгол аймгуудыг нэгтгэх энэ тэмцлийг Нууц товчоонд голчлон үзүүлжээ. Чингис хааны гадаад олон улсыг халдаж түрэмгийлэн байлдсан дайныг Нууц товчоонд бараг бичсэнгүй. Зөвхөн хагас хугас дурдах төдийгөөр өнгөрчээ.

	Ийм учраас Нууц товчоог монголын нэгдмэл улс байгуулах дэвшилт тэмцлийг үзүүлсэн зохиол гэж үзвэл зохино. Нууц товчоог феодал ноёдын ордонд бүтсэн гэдгийг зөвшөөрөх боловч феодалын харгис зохиол гэдгийг зөвшөөрөхгүй. Түүхийн хөгжлийг эсэргүүцэж ухарсан чиглэл бүхий зүйлийг харгис гэдэг юм. 1950 онд хэвлэгдсэн «Шинжлэх ухаан» сэтгүүлийн 3 дугаарт Дашдэндэв Нууц товчоо, Гэсэрийн тууж, Жангарын үлгэр гурвыг феодал ноёдын харгис зохиол гэж бичсэн ба мөн оны 1 дүгээр сард Жамбалсүрэн, Тарва нар дурдсан гурван зохиолыг феодал ноёдын харгис зохиол гэж бичсэнийг бид зөвшөөрч чадахгүй.

	Б. Ширэндэв Их сургуулийн ректор байхдаа тэдэнтэй санал нийлж Гэсэрийн тууж, Жангарын үлгэр хоёрыг Их сургуулийн программаас хасаж хаясан байна. Гэтэл тэдний шоовдорлож байгаа Гэсэрийн тууж, Жангарын үлгэр хоёр бол монголын жинхэнэ ард түмний үнэн хүсэл эрмэлзлийг илэрхийлсэн бөгөөд феодал ангийг эсэргүүцсэн чиглэл бүхий зохиол юм. Ард түмний соёлын чухал өв болсон ийм зохиолуудыг феодалын зохиол, ноёдын бүтээл, харгис ном гэх зэргээр харааж байсан явдал бол үндэсний соёлын өвийг үгүйсгэх үзлийн илрэл болно.

	Бид үндэсний үзэлтэнтэй тэмцэх намын зөв шийдвэрийг биелүүлэхдээ соёлын өвийг үгүйсгэх өөр нэг алдаа гаргаж байлаа. Үндэсний үзэлтэн бол хуучин цагийн соёлын өвийг анги ялгаварлахгүй, феодалын, ардын гэж ялган салгаж үзэхгүй хамран магтаж байлаа. Үгүйсгэх үзэлтэн бол хуучин соёлын өвийг феодалын, ардын гэж мөн ялгаж үзэхгүй хамран харааж байдаг. Тэдний зарим нь монголын ард түмэнд соёлын өв байхгүй гэж шууд хэлдэг байна.

	Шүлэгч Д. Сэнгээ, Ц. Гайтав нар өшөө хонзонгоос өөр өв бидэнд байхгүй гэж бичсэн билээ. 

	«Намын жолоодлогоор» гэдэг шүлэгтээ тэдний бичсэн нь:

	 

	«Үеийн үеэс 

	Өвөг дээдсээс 

	Үлдээж өгсөн

	Цорын ганц 

	Өв хөрөнгө нь гэвэл 

	Цоргилж дүрэлзсэн 

	Өшөө хонзон байлаа» 

	 

	гэжээ.

	Энэ шүлгийн дотор монголын ард түмний олон зуун жилийн түүхт хөгжил ба түүний аж ахуй соёлын өвийг огт үгүйсгэж бичсэн байна. Үүгээр бол бид шинэ соёлыг нүцгэн газар байгуулж эхэлсэн байна.

	Хэл бичгийн багш Дэмбэрэл 1955 онд, дунд сургуулийн 5 дугаар ангийн унших бичгийн дотор «Урьдын цагт монголчууд соёлгүй байсан» гэж бичсэн байна. Чухамдаа феодалын нийгэмлэгийн үед монголчууд соёлтой байсан бөгөөд тэр соёл бол гагцхүү феодал ангийн соёл биш, феодал, ард хоёр ангийн соёл юм. Хуучин цагт дан феодалын соёл байсан гэж үзвэл монголын ард түмнийг феодалын дарлалд олон зуун жилээр оршиж байхдаа соёлын үнэт зүйл юу ч бүтээсэнгүй гэж гүжирдэн хэлэхэд хүрэх бөгөөд феодал ноёдыг соёлын үнэт бүтээлийг гаргадаг ганц хүч байсан гэж магтан хэлэхэд хүрэх болно.

	1950 оны «Шинжлэх ухаан» сэтгүүлийн 3 дугаарт Төмөрбаатарын бичсэн өгүүлэл нь марксист дүгнэлттэй болж чадаагүй бөгөөд Манжийн ноёрхлын үед монголын түүхийн хөгжилд юу ч бий болоогүй гэж баталж байна. Энэ бол үнэн баримттай тохирохгүй байна.

	Манжийн ноёрхлын үед, манж монголын эрдэмтэн мэргэд элбэж, хэдэн түмэн үгтэй манж, монгол хэлний тайлбар толийг зохиож хэвлэсэн байна. Энэтхэгийн алдарт их зохиол Ганжуур, Данжуурын хэдэн зуун ботийг монгол хэлээр орчуулж хэвлэсэн байна. Үүнийг Төмөрбаатар юу ч биш гэж тоохгүй байна уу? Энэ чинь манай дээд үеийн хүмүүсийн бүтээсэн эрхэм чухал ажил мөн! Хөхнуурыи Сүмбэ хамба гэдэг эрдэмтэй лам 10 боть ном зохиож хэвлэсэн байна. Үүний дотор Төвөд, Хятад, Энэтхэг орны газар зүйг тодорхой сайн бичсэн байна. Тэгээд Москва хот, Цагаан далайн байдлыг хүртэл бичсэн байна. Оросын эрдэмтэн Позднеев, 1880 онд монгол шүлэг дууны түүврийг судлалын хамт хэвлэсэн билээ. Эрдэмтэн Потанин «Баруун хойд монгол» гэдэг 4 боть номдоо монголын аман зохиол, үлгэр өдий төдийг цуглуулж судалж хэвлэсэн байна. Монголчууд манжийн ноёрхолд байхдаа юу ч хийгээгүй, юу ч үгүй байсан юм бол тэр Оросын эрдэмтэн нар юуг судалж, юуг цуглуулж, юуг хэвлэж байсан юм бэ? Монголын ард түмэн, манжийн дарлагдлын дор байхдаа зүйл бүрийн бэрхшээлийг давж, соёлын үнэт юмыг бүтээсээр ирсэн юм. Түүнийг Оросын эрдэмтэн судалж байсан юм. Түүнийг одоо бид хамгаалж судалж ашиглах хэрэгтэй байна.

	Дээр дурдсан «Шинжлэх ухаан» сэтгүүлийн мөн дугаарт Жамбалсүрэн бичихдээ, феодалын ба хөрөнгөтний нийгмийн үед сайн зохиол огт гардаггүй, харин тэр нийгмийг устгасны үндсэн дээр сайн зохиол гарсан гэжээ. Тийм юм бол цогтой бүтээлээрээ тухайн нийгмийг донсолгож байсан Леонардо да Винчи, Пушкин, Толстой нарыг яах вэ? Тэднийг сайн зохиол бичээгүй гэж Жамбалсүрэн хэлэх санаатай байна уу? Ард түмний авьяас билигтэн хүмүүс феодал, хөрөнгөтний дарлагдлын дор гайхамшиг урлагийн дээд бүтээлийг хийсэн нь цөөнгүй байна. Харин феодал хөрөнгөтний нийгмийн үед авьяас билигтэй олон хүнд авьяас билгээ гаргаж хөдөлмөрлөх бололцоо олдохгүй, их бэрхшээлтэй байсан гэж яривал өөр хэрэг бөгөөд зөв үг болно.

	1937 оноос хойш хэвлэгдсэн дунд сургуулийн унших бичгүүдийн дотор хувьсгалын өмнөх үеийн уран зохиол бараг ороогүй, хуучин өв соёлын тухай үг байхгүй буюу үг байхлаараа соёл байгаагүй гэдэг үгтэй байна. Дунд сургуулийн программд монголын утга зохиол байхгүй байна. Харин 1956 онд дунд сургуулийн программд засвар оруулж монголын утга зохиолыг 32 цаг үзэх болсон ба түүний их төлөвийг шинэ цагийн уран зохиолд зориулж байна. Ингэхлээр 1921 оноос урагш монголын ард түмэнд үндэсний уран зохиол байсны тухай нэг ч үгийг сонсолгүйгээр манай залуучууд арван жилийн дунд сургууль төгсөж байна. Энэ нь даанч хүлцэж болшгүй хэрэг.

	Үндэсний соёлын өв болох уран зохиол, түүхийн дурсгалт бичгүүдийг 1921 оноос хойш нэлээд хэвлэж эхэлсэн ба 1937 он хүртэл Загалын тууж, Оюуны түлхүүр, Гучин хоёр модон хүний үлгэр, Хав, муурын үлгэр зэрэг хэдэн арваад ном хэвлэсэн байтал 1937 оноос хойш сүүлийн хорь шахам жилийн дотор ганцхан Нууц товчооны орчуулгыг хэвлэсэн байх юм.

	Ерөнхийдөө монголын хэвлэлийн ажил сүүлийн хориод жилийн дотор их өргөжиж хөгжсөн байхад соёлын өв болох дурсгалт бичиг хэвлэх явдлыг бүр зогссон байна. Соёл боловсролын талаар хариуцлагатай ажил хийж байгаа зарим нөхөд жил бүрийн хэвлэлийн төлөвлөгөөнөөс соёлын өв болох дурсгалт бичиг хэвлэх явдлыг хасаж хойшлуулсаар сүүлийн хориод жилд дурсгалт бичгийг хэвлүүлсэнгүй гэдгийг хэлэх хэрэгтэй юм.

	Соёлын өв болох ном бичгүүдийг хааш яаш үзэж байгаа явдал бол түүнийг үрэгдүүлэн сүйтгэхэд хүргэж байна. 1955 онд Архангай аймгийн Их тамир сумын хариуцлагатай ажилтан нар хөдөөгийн ардын өвгөдийн үеэс хадгалж байсан хуучин ном судрыг харгис хуучны юм гэж буруушаасаар байгаад тэдний ном судрыг хадны хонгилд хийх буюу түлэхэд хүргэсэн байна. Тэр нутгийн сэхээтэн нар хуучны соёлын өвийг хайрлан хамгаалж боломжтой талыг ашиглан хэрэглэхийн оронд устган арилгах замд оржээ.

	Архангай аймгийн хариуцлагатай ажилтан Хаянхирваа, Дашдэндэв нар эрх тушаалаа буруу хэрэглэж ном, нохой хоёрыг устгах компанийг явуулж байсан байна. Хуучны ном бүрийг феодалын ном гэж устгах ба нохойг малд өвчин халдаана гэж тийм муухай ажлыг хийсэн байна.

	Соёлын өвийг үгүйсгэх явдал бол хуучны зохиолчдыг үнэлэх явдал дээр ч үзэгдэж байна. 1955 онд монгол хэлээр хэвлэгдсэн Бүгд Найрамдах Монгол Ард улсын түүхийн дэвтрийн эцэст алдаа мадгийг залруулах хуудас хавчуулсан байна. Энэ хуудсан дээр уг түүхийн 237 дугаар хуудаснаас хэдэн мөрийг хасаж уншаарай гэж бичжээ. Тэр уншиж болдоггүй мөр нь юү гэвэл манай монголын алдартай ерөөлч Гэлэгбалсан, Лувсан хуурч хоёрын тухай өгүүлсэн зүйл байна. Б. Ширэндэв редакцын бусад гишүүдтэй огт зөвлөсөнгүй, ганцаараа шийдвэрлэж энэ ерөөлч, хуурч хоёрын нэрийг балласан байна. Эдний нэрийг яагаад нэрлэж болдоггүй цээртэй болов? Лувсан хуурч ардын засгийн анхны үед «Агаараар нисдэг аэроплан» гэдэг дуу зохиосон нь ард олны дунд их л дэлгэрсэн билээ.

	1943 онд зөвлөлтийн Цэргийн ялалтад зориулсан шүлэг зохиож «Үнэн» сонинд хэвлүүлсэн билээ. Лувсан хуурч урьдын цагт аж төрж хуучин харгис засгийн үед насны ихэнхийг өнгөрүүлсэн боловч мандсан хувьсгалыг баяртайгаар угтаж, түүнд ялалтыг ерөөж, түүний амжилтыг магтан дуулж байсан билээ. Лувсан хуурчийн тухай тусгай ном Зөвлөлт улсад хэвлэгджээ.

	Гэлэгбалсан монголын алдартай ерөөлч байсан бөгөөд Тэнгэрээс хур гуйсан ерөөл, Домын ерөөл, Наадмын ерөөл, Айргийн ерөөл зэрэг олон ерөөл зохиосон. Энэ ерөөлүүд нь ард олны дотор түгээмэл дэлгэрчээ. Түүний зохиолын дотор шашин номын үг байдаг боловч түүний ерөөл нь хойд насны жаргал ба нирваанд оршихыг хүссэн шашны номлолоос огт ондоо бөгөөд энэ ертөнц дээр энэ насны жаргалтай чөлөөтэй амьдралд зориулсан ерөөл байлаа. Гэтэл одоо хүртэл ерөөлч Гэлэгбалсангийн намтар түүхийг судлаагүй, түүний зохиолыг эмхлэн хэвлээгүй байна. Ерөөлч Гэлэгбалсангийн үйл амьдралын тухай Ө. Чимэд нэг өгүүлэл бичээд хэвлүүлэхийг хүсэж 1956 онд Шинжлэх ухааны хүрээлэнд өгсөнд тэндхийн хариуцлагатай ажилтан Мишигийн хэлсэн нь: 

	 

	«Гэлэгбалсан лам байсан юм уу? 

	Лам байсан гэдгийг хасах хэрэгтэй. Энэ өгүүллээс ер нь лам гэдэг үгсийг хасвал хэвлэж болмоор юм» 

	 

	гэжээ. Гэлэгбалсан ядуу доод ангийн лам байсан бөгөөд түүний лам байсныг нууж орхивол түүхийг гажуудуулж чимэглэсэн хэрэг болох учраас түүний тухай өгүүлэл хэвлэгдэж болсонгүй.

	Ерөөлч Гэлэгбалсан, Лувсан хуурч нарын нэрийг дурдаж болохгүй, ерөөлийг нь хэвлэж болохгүй, тэдний амьдралын тухай бичиж болохгүй гэж цээрлэж байдаг явдал бол үндэсний дэвшилт соёлын өвийг үгүйсгэж байгаа явдлын нэг сэжүүр мөн. Иймийн тул соёлын өвийг үгүйсгэгч нарын муухай сэдлэгийг няцааж ерөөлч Гэлэгбалсан, хуурч Лувсан нар ба тэрчлэн монголын ерөөлч хуурч нарын нэрийг сэргээж тэдний бүтээсэн хөдөлмөр, үлдээсэн өвийг хайрлан арчлах хэрэгтэй байна.

	Одоогийн шинэ соёлыг хөгжүүлэх зорилтын нэг чухал хэсэг бол монголын эртний соёлын өвийг хааш яашаар үзэж соёлын өвийг үгүйсгэх этгээдийн элдэв оролдлогыг няцаах хэрэгтэй байна. Соёлын өвийн чухал зүйл болох уран зохиолын дурсгалт бичгүүдийг шинжлэн судалж эрдэм шинжилгээний ба олон нийтэд түгээх зорилгоор хэвлэн нийтлэх хэрэгтэй байна. Жил бүрийн хэвлэлийн төлөвлөгөөнд дурсгалт зохиол хэвлэх явдал зууны тав гурваас доошгүй хувийг эзэлж байх хэрэгтэй.

	Тэрчлэн ардын аман зохиол, үндэсний урлаг, дуу хөгжмийг хямгадан цуглуулж, боломжтой сайн талыг шинэ соёл байгуулах хэрэгт ашиглан хэрэглэж өрнүүлэн дэлгэрүүлэх хэрэгтэй байна.

	Урьдын цагт сүм хийд, хаад ноёдын орд зэрэг газраар соёл урлагийн үнэт зүйл хуримталж байлаа. Гоёмсог барилга, уран сийлбэр, зурмал хөрөг, хатгамал цутгамал бурхны дүр, хөгжмийн хэрэгсэл зэргийг лам ноёд өөрснөө дангаараа хийж бүтээсэн юм биш, харин ардын уран дархнуудын чадварлаг гараар бүтсэн зүйл байлаа. Монголын уран дархан хүмүүсийн хийсэн, ард түмнээс лам ноёдын мөлжиж авсан хөрөнгөөр бүтээсэн соёл урлагийн үнэт зүйлийг бид феодалын юм гэж зэвүүцэж үзэхгүй, харин өөрийн өв гэж эзэмшин авч хайрлан хамгаалах хэрэгтэй байна.

	 

	* * *

	 

	Манай зарим сэхээтэн хүмүүс өнгөрсөн түүхийн баримтаас үнэнийг олж хэлэхийн оронд элдвээр гуйвуулан ташааруулж урьдын харанхуй бүдүүлэг байсныг улам харанхуй бүдүүлэг болгож, эцэг эх, эмгэд, өвгөдөө бүр зэрлэг амьтад байсан мэт хэтэрхий доромжлон бичих явдал үзэгдсээр байна. Жишээ нь: автономит засгийн үед 49 тооны бага сургууль байжээ. Тэр сургуульд зориулж хорголжин бараар хэвлэсэн Усны шастир, Модны шастир, Цаасан шувууны үлгэр зэрэг ном нь одоо байгаа бөгөөд сурч байсан хүмүүс нь ч амьд байна. Тэгэхэд зарим хүмүүс тэр үед ганц сургууль байсан гэж бичдэг ба харин С. Аварзэд 1956 оны 7 дугаар сарын 14-ний «Үнэн» сонинд Автономитын үед ганц ч сургууль байгаагүй гэж бичлээ. 1918 онд эрдэмтэн Майскийн бүртгэсэн ёсоор Монголд 100 хүний 1 нь монголоор уншиж бичиж чаддаг байсан ба 1921 онд Мишигдоной, Санжаажамц нарын бүртгэсэн ёсоор монгол бичиг сайн мэддэг хүн Монголд 5964 байжээ. Энэ бол зууны нэг нь монгол бичиг сайн мэддэг гэсэн Майскийн мэдээтэй тохирч байна.

	Гэвч үүнийг их дарагдуулсан тоо гэж үзэх хэрэгтэй. Чухамдаа монгол бичиг сайн мэдэх хүмүүс зууны 3 хувь хүртэл байсан байх.

	Үүнээс гадна монгол бичиг бичиж чадахгүй боловч, уншиж чадах хүн зууны 5 хувь лав байсныг нэмээд бас төвөд хэл бичиг мэдэх хүн зууны 10 хувь орчим лав байсныг нэмбэл монгол, төвөд зэрэг бичиг мэдэх хүн монголын бүх хүн амын зууны арав гаруй хувь байсан байна. Гэтэл Б. Ширэндэв 1950 онд «Монгол Ардын Хувьсгалын 30 жилийн ой» гэдэг өгүүлэлдээ монголын мянган хүний 7 нь бичиг мэддэг байсан гэж бичээд дараа нь 1955 онд «Монгол дахь ардын хувьсгал» гэдэг номдоо мянганы 5 нь бичиг мэддэг байсан гэж түүхийг гуйвуулж бичжээ. Тэгээд бас тэр бичиг мэдэх хүмүүсийг «Цөм феодал ангийн төлөөлөгчид байсан» гэж «30 жилийн ойн» өгүүлэлдээ Б. Ширэндэв бичжээ 1921 оноос өмнө бичиг мэдэх хүмүүсийн ихэнх нь феодал ангийн хүн байсан боловч цөм феодал ангийн хүн гэдэг нь буруу байна. Монголын ард олны дотор бичиг мэдэх хүн нэг ч байгаагүй юм бол ардын хувьсгалт намын анхаарал бичиг, 1920 оны «Үнэн» сонин зэргийг ардууд уншиж ойлгож байгаагүй хэрэг үү? Эсвэл тэдгээр хэвлэлийг бичиг мэдэх феодалууд ард олонд нэвтрүүлж байсан юм уу? гэж асуумаар байна. 19 дүгээр зууны үеэс эхлэн феодал ноёдтой заргалдсан ардын гомдлын бичиг, улсын архив ба музейд олон арваадаараа хадгалагдсан байна. Чухамдаа ардын дотор бичиг мэдэх хүн нэлээд байсан юм.

	Бид автономитын үед монголд бичиг мэдэх хүн олон байсан гэх буюу олон сургууль байсан гэж хэлэх гээгүй байна. Тэр үед монголын соёл их мандаж байсан гэж хэлэх гээгүй байна. Тэр үед одоотой зүйрлэхийн аргагүй хоцрогдсон байдалтай байсныг хэн ч мэдэж байна. Тэр үед оросын соёлын нөлөөгөөр Монголд шинэ амьсгал орж чанарын талаар дорой боловч хэдэн сургууль байгуулагдаж байсан үнэн байдлыг гаргаж хэлэхийг хүсэж байна. Тэр үед бичиг мэддэг хүн хэд байсныг бас үнэнээр нь хэлэхийг хүсэж байна.

	Урьдын цагийн соёлын тухай мэдээг гуйвуулан бүр юу ч байгаагүй мэтээр бичиж байгаа явдал бол соёлын өвийг үгүйсгэх үзлийн нэг илрэл мөн тул ингэж ташааруулан гүтгэж бичих явдалтай тэмцэх хэрэгтэй байна.

	 

	1956

	 


МИШИГИЙН ӨГҮҮЛЛИЙН ТУХАЙ

	 

	Шинжлэх ухааны хүрээлэнгээс «Монгол хэл бичгийн зарим асуудлууд» гэдэг дэвтрийг 1955 онд хэвлэн гаргав. Энэ дэвтэрт Лувсандэндэв, Лувсанвандан, Ринчен, Гаадамба, Бадраа, Жамбалсүрэн нарын монгол хэлний тухай бичсэн эрдэм шинжилгээний чухал бөгөөд сонирхолтой өгүүллүүд хэвлэгдсэн байна.

	Энэ өгүүллүүдийг уншихад монголын хэл бичгийн судлагч нарын өсөж бойжиж байгаа байдал харагдаж байна. Монгол хэлийг урьд гадаадын эрдэмтэн нар голдуу судалж байсан бол одоо монголын хэл бичгийн эрдэмтэн нар өөрийн хэлийг судлах ажилд эрхэм хувь нэмрээ оруулж байна. Энэ бол бахдалтай сайхан хэрэг юм.

	Эдгээр өгүүллийн дотор дутагдалтай буюу маргаж болох зүйлүүд байгаа боловч ерөнхийдөө, манай хэл бичгийн эрдэмтэн нар монгол хэлний практик мэдлэгээ онолын талаар гүнзгийрүүлэн дүгнэх чадалтай болсноо энэ өгүүллүүдэд үзүүлж байна.

	Гагцхүү энэ цоморлогийн тэргүүнд удиртгал болгож хэвлэсэн хэл бичгийн дэд эрдэмтэн Мишигийн өгүүлэл, уншигч миний сэтгэлийг гутраах байдалд хүргэв. Учир нь, энэ өгүүллийн найруулга болхи бөгөөд буруу зөв, шулуун хазгай, үгийг хольж хутгаж бичсэн байна. Энэ нуршуудсан урт өгүүллийг дэс дараалан шүүмжлэхгүй, зөвхөн уг өгүүллийн эхний хэдэн хуудаснаас, хэдэн зүйлийг эш татаж шүүмжилж үзье.

	 

	1. «Хувьсгалын өмнөх гадаад Монголд ард түмэн нь... соёл боловсролгүй ... байлаа» гээд Мишигийн өгүүлэл эхэлж байна. Энэ үг үнэн үү? Миний бодоход үнэнгүй байна. Хүн төрөлхтөн, эртний хүй нэгдлийн үед ч гэсэн хэр хэмжээний соёлын амжилттай байсан байхад урт удаан түүхийн шатыг дамжиж хөгжсөн монголчууд, нэг ч соёлгүй байсан гэдгийг итгэж болохгүй. Эрт цагт нум сум хийгээд ан агнаж сурсан ба дараа нь зэрлэг адгуусыг барьж мал болгосон чинь соёлын ололт шүү. Монголын эдэлж байгаа гэр, тэрэг хоёрыг ч үз дээ. Нүүдэллэн явахад маш тохирсон гэрийг монголчууд эртнээс хийж эдэлсээр ирсэн байна. Тэрэг бол нүүдэлчин аймгаас, хүн төрөлхтний соёлд оруулсан техникийн их ололт юм. Уул хангай газарт зохилдсон бөх бүдүүн тэрэг, тал газар зохилдсон хөнгөн тэрэг, их цастай газар зохилдсон өндөр дугуйтай тэрэг зэргийг монголчууд өөрсдөө хийж эдэлсээр ирсэн байна. Тэрэгний чухал хэсэг нь дугуй юм. Хүрд дугуйг хорол гэж найман тахилын нэг болгон эрхэмлэн хүндэлсээр ирсэн нь их учиртай юм. Эдийн соёлын талаар энэ мэтийн амжилт байхаас гадна оюуны соёлын талаар багагүй амжилт байна. Монголчууд мянган жилийн өмнөөс бичиг үсэгтэй болоод долоон зуун жилийн өмнө Нууц товчоо гэдэг алдарт зохиолыг бичсэн байна. Арван есдүгээр зууны үеэс хуульч Сандаг, Гэлэгбалсан, Данзанванжил, Инжинаш зэргийн зохиолчид гарсан байна. Хятад, төвөд хэлнээс орчуулсан номыг авдраар хэмжиж болохгүй, байшингаар хэмжмээр байна.

	Энэ бүгдийг соёлын амжилт биш гэж болохгүй. Монголчуудыг боловсон их үндэстэнтэй зэрэгцүүлэхэд, соёлын талаар хожимдож, хоцрогдсон боловч бусад нүүдэлчин аймгуудтай зэрэгцүүлэхэд соёлын талаар төдий л хоцрогдсонд орохгүй.

	 

	2. Мишигийн бичсэн нь: «1921 онд оросын баатарлаг ард түмний шууд тусламжтайгаар ар Монголд ардын хувьсгал ялаад, энэ хувьсгалын үр дүнд, Монгол Ардын Хувьсгалт Нам, Ардын Хувьсгалт Засаг Төр тогтсон» гэжээ.

	Ардын хувьсгалт нам үүсэж тогтоод ардын хувьсгалыг манлайлан удирдаж ялалтад хүргэсэн үнэн байдлыг гуйвуулж хувьсгал ялаад, дараа нь нам тогтсон гэж тонгоргон бичсэн байна.

	 

	3. Арван долоодугаар зууны үед Данзандагва "Огторгуйн маани" гэдэг зохиолыг хэвлэсэн гэж байна. Данзандагва арван наймдугаар зууны үед байсан тул Мишиг ганцхан зуун жилээр эндүүрчээ. Данзандагвын Огторгуйн маани гэдэг зохиолд монголын авиаг шашны үүднээс тайлбарласан гэж Мишигийн бичсэн нь үнэн байдалд тохирохгүй.

	Данзандагва, монгол хэлний б м о у ө ү зэргийн авиаг усан махбодтой гэсэн, с т зэргийн хэлний үзүүр шүднээс гарах авиаг шороон махбодтой гэж ялгасан нь шинжлэх ухааны үндэстэй юм. Гал, ус, шороо, огторгуй, хий зэргийн таван махбодоор хамаг бодисыг ялгах явдал бол бурхны шашинтай холбоотой биш, харин эртний Грекийн хуумгай материалист үзэлтэй холбоотой юм.

	 

	4. Арван дөрөвдүгээр зууны үеийн монголын хэл бичгийн эрдэмтэн Чойжи-Одсэр, арван наймдугаар зууны үеийн эрдэмтэн Данзандагва нарын судлал, бидэнд «өв болж чадаагүй» гэж Мишиг бичиж байна. Ямар учраас тэдний зохиол, бидэнд өв болж чадаагүй вэ?

	Монголчууд олон зуун жилийн турш тэдний зохиолыг баримталж хэрэглэсээр ирсэн юм. Монголын ард түмэн, тэдний зохиолыг өөрийн хэлний судлалын эрхэм өв гэж үнэлэн үзэж байна.

	 

	5. «Монгол хэлний, хэлний зүйн байгуулал, нутгийн аялгуу, үгсийн сан, бичгийн хэлний найруулгын судлалын зэрэг гол амин чухал зүйлийн талаар хуучин үеийн уламжлал юү ч байсангүй» гэж бичсэн байна. Үүний дотроос «Үгийн сангийн ... уламжлал байсангүй» гэдэг даанч хачин үг шүү.

	Энэ үнэн болбол монголчууд хэлгүй байсан хэрэг болно. Хэрэв үгийн сангийн судлалын өв байхгүй гэж байгаа болбол бас буруу юм. Арван наймдугаар зууны үед монгол хэлний тайлбар толь 21 дэвтэр хэвлэгдэж гарсан ба дараа нь мөн 21 дэвтрийг дэлгэрүүлж 39 дэвтэр болгож хэвлэж гаргасан байна. Үүнийг үгийн сангийн судлал биш гэж хэлж болохгүй. Бас монголын дээд үеийн сэхээтэн хүмүүс, манж монгол, төвөд монгол, хятад монгол хэлний олон толь бичгийг зохиогоод хэвлэж гаргасаар ирсэн юм. Энэ цөм үгийн сангийн судлал болно.

	 

	6. Хувьсгалаас хойш «Орос хэлнээс сурах бичиг, ном зохиол орчуулах асуудал ихэд дэлгэрсэн» гэж бичжээ. Чухамдаа зөвхөн орчуулах «асуудал» дэлгэрсэн биш, орчуулах «явдал» дэлгэрсэн юм.

	 

	7. Мишигийн бичсэн нь: «Монгол хэлээ судалдаг болсноор барахгүй ... монгол хэлний судлалын ажил үүсэн бүрэлдэж иржээ» гэжээ. Энэ өгүүлбэр бол «цай уудаг болсноор барахгүй, цай ууж эхэлсэн байна» гэсэнтэй адил утга давтсан өгүүлбэр болжээ. Хэлний мэргэжилтэн хүн гэж байгаад ийм болхи найруулгаар бичсэн нь даан ч харамсалтай.

	 

	8. 1934—1935 оны үед «Хэл бичгийг сайжруулах бодлогын өгүүлэл» гэдэг хэдэн дэвтэр гарсныг дурдаад энэ бол «монгол хүн анх удаа өөрийнхөө бүтээлийг эмхэтгэн гаргасан хэрэг мөн» гэж дүгнэн бичжээ. Энэ өгүүлбэрийн дотроос «анх» гэдэг үг эргэлзэлтэй байна. Монголын зохиолч Инжинашийн роман «Хөх судар» хэдийн хэвлэгдсэн юм. Монголын эрдэмтэн нарын төвөд хэлээр зохиосон зохиолуудыг «сүнбум» буюу бүрэн зохиолын цоморлог болгож хэвлүүлсэн нь, хэдэн арваад тоонд хүрч байна. Ялангуяа Хөх нуурт 18 дугаар зууны үед байсан монголын эрдэмтэн Сумба хамбын бүрэн зохиол арван боть, уг зохиолчийг амьд байхад нь хэвлэгдсэн байх юм. Үүний дотор хэл бичиг, түүх, газар зүй зэрэг их төлөв ерийн зохиол байна. Энэ бол монгол хүн, өөрийн зохиолыг эмхэтгэн хэвлүүлсэн хэрэг лавтай мөн.

	 

	9. Ер нь Мишигийн өгүүллийн дотор «анх» гэдэг үг нэн олон байна. Анх гэдэг үг бол түүнээс урьд байгаагүй гэсэн утгатай шүү дээ. Монгол ард улсад сүүлийн үед хэл бичгийн талаар гарсан зохиол бүрийг шахам «анхны зохиол» гэж Мишиг нэрлэсэн байна. Лувсанванданы зохиож 1938 онд хэвлүүлсэн монгол хэлний зүйг «Монгол хүн анх удаа монгол хэлнийхээ зүйг шинжлэх ухааны үндэстэйгээр бичиж гаргасан» зохиол гэж нэрлэжээ. Лувсанванданы зохиосон хэлний зүй, сайн зохиол болсон нь лавтай боловч монгол хүний зохиосон монгол хэлний анхны зүй биш юм. 1925 онд буриад Цэвэгийн Гомбожавын зохиосон монгол хэлний зүй, Улаан-Үүдэд хэвлэгдсэн билээ. Гомбожав Зөвлөлт улсын Владивосток ба Эрхүү хотын их сургуулийн багш байсан эрдэмтэн хүн юм. Гомбожав бол халх хүн биш боловч монгол хүн шүү дээ. Гомбожавын зохиосон хэлний зүй бол жинхэнэ эрдэм шинжилгээний бүтээл юм. Түүнээс хойш 1926 оны орчим Ишдоржийн зохиосон монгол хэлний зүй Улаанбаатарт хэвлэгдсэн билээ. Энэ бол бас л эрдэм шинжилгээний чанартай зохиол байлаа. Энэ бүгдийг Мишиг үзээгүй байсан нь тийм зохиол байгаагүйн нотолгоо болж чадахгүй.

	Мишиг бас Ринчений зохиосон монгол хэлний зүйг дурдаад «Энэ зохиол бол монгол хүн анх удаа монгол хэлнийхээ зүйг ихээхэн гүнзгийгээр судлан шинжилж бичсэн эрдэм шинжилгээний «анхдугаар» том бүтээл юм» гэжээ. Түрүүнд Лувсанванданы зохиолыг монгол хүний бичсэн анхны эрдэм шинжилгээний зохиол гэж бичсэнээ Мишиг мартчихсан хэрэг үү? Лувсанвандан, Ринчен нар, монгол хэлний зүйг удаа дараа бичсэн боловч хоёулын зохиол нь «анхны зохиол» болжээ. Нэг хүний хоёр хүүхэд, хоёул бие биедээ ах болж чадахгүй. Өчигдөр дулаан өдөр байсан болбол өнөөдөр анхны дулаан өдөр биш шүү дээ. Хэлний эрдэмтэн нарт чухал хэрэглэгдэх сэтгэхүйн логикийг Мишиг гуай жаалхан суралцвал зүйтэй байна.

	 

	10. Шагж багш 1938 онд монгол үгний товч толийг зохиож гаргасныг «цагаан толгойн үсгийн дэс дараагаар зохиогдсон анхны толь байсан» гэж Мишиг бичсэн байна. Энэ нь цагаан толгойн үсгээр дараалан хийсэн, эхний толь биш. Цагаан толгойн үсгээр дараалсан толийг монголчууд эрт үеэс хийсээр ирсэн юм. Арван есдүгээр зууны үед хэвлэгдсэн монгол үсгийн бүгд хураасан бичиг арван хоёр дэвтрийг цагаан толгойн үсгээр дараалсан байна. Үүнийг Мишиг авгай толь биш гэж байна уу? Цагаан толгойгоор дараалсангүй гэж байна уу?

	 

	11. Нөхөр Мишиг «Буддагийн шашны харгис суртал байгуулал устаж арилсан» гэж (нүүр 11) зарлаж байна. Чухам хаана устсаныг тодорхой заасангүй. Дэлхий дээр Буддын шашны суртал устаагүйгээр барахгүй, саяхан Буддагийн 2500 жилийн ойг Азийн Буддагийн шашинтан тэмдэглэн өнгөрүүлж байна. Монголд Буддагийн шашны лам нар хурлаа хурж сүжигтэн хүмүүс чөлөөтэй очиж мөргөсөөр байна. Иймд Буддагийн суртал байгуулал устсан гэж Мишигийн зарласан нь, үнэн байдалд тохироогүй.

	 

	12. «Албан хэргийг шинэ үсгээр хөтлөн явуулах ... бэлтгэл ажлыг амжилттайгаар гүйцэтгэсэн учир 1946 оноос олон төрлийн сонин шинэ үсгээр хэвлэгдэн гарах болов» гэжээ. Чухамдаа зөвхөн албан хэргийг шинэ үсгээр явуулах бэлтгэлийг хийсний учраас сониныг шинэ үсгээр хэвлэх болсон биш, ард олныг шинэ үсэгт амжилттайгаар сургасан учраас сонин сэтгүүлийг шинэ үсгээр хэвлэх бололцоотой болсон юм.

	 

	13. Мишигийн өгүүлэл бол монголын ард түмний соёлын өвийг үгүйсгэх санааг хадгалсан байна.

	1921 оны хувьсгалаас хойш Монгол ард улс мандаж олон сэхээтэнтэй болж соёл боловсролоо, урьд үзэгдээгүй дээд хэмжээнд гаргасан юм. Энэ сайхан ололтыг магтахад урьдын соёлын ололтыг үгүйсгэх явдал шаардагдахгүй. Урьдын ололтыг муутгавал, өнөөдрийн ололт товойж ирнэ гэж Мишиг бодож байгаа бол, эндүү үзэл болно. Соёл боловсролын урьдын байдал ба одоогийн хөгжлийг чухам үнэнээр нь гаргаж бичих явдал чухал шаардагдаж байна.

	 

	Энэ өгүүллийн олон ташаа зүйл бол ганцхан зохиогч Мишигт ногдох хэрэг биш, түүнийг редакторлан хянасан Вандуйд бас ногдох ёстой. Хянах гэдэг бол номын эцэст зөвхөн нэрээ тавиад зохих шагналыг хүртэхийн нэр биш, үнэхээр хянаж, зохиогчид тусалж, алдаа дутагдлыг хэлж залруулахын нэр юм. Зохиогч, хянагч аль аль нь ч олонд хэвлэж гаргах зүйлийг сайн боловсруулж, сайн хянаж хэвлэж байгаасай гэж үнэн зүрхнээс хүсэж байна.

	 

	1957


АРДЫН АМАН ЗОХИОЛ БА БИЧГИЙН ЗОХИОЛЫН ТУХАЙ

	 

	Намын есдүгээр хурлаар батлагдсан үндэсний соёлын тухай илтгэлд хэлсэн нь ардын аман үгийн зохиол болох амаар уламжилж ирсэн баатрын үлгэрүүд, явган үлгэр, оньсого, дуу хууч зэргийг цуглуулан бичих ба судлах мөн хэвлэх ёстой гэжээ.

	Мөн ийнхүү манай Хүрээлэнгийн саяын бүгд хурлаас тогтоосон байна. Энэ тогтоолыг хэрхэн гүйцэтгэнэ гэвэл ардын аман зохиол ба ялангуяа хувьсгалаас хойш үеийн аман зохиолыг цуглуулах ажлыг үргэлжлүүлэн явуулна. Хуучин заншлаар энэ жил зун цаг хөдөө явж ажил хийх нөхдийн дотроос энэ хэрэгт оролдмоор хүмүүсийг шилж олоод заавар өгч, ардын аман зохиол бичиж ирэхийг даалгаж явуулна. Ялангуяа суртлын бригадаар явах нөхдөд үүрэг даалгах санаатай. Урьд удаа энэ мэтээр даалгасаар цугларуулж ирсэн зүйл нэлээд бий. Үүнд нэг дутагдалтай зүйл нь аман зохиолын аялгууг дагуулан нарийн тэмдэглэж чадаагүй. Монгол үсгээр аман зохиолыг тэмдэглэж авахад нарийн болж чадахгүй, латин үсгээр тэмдэглэж авбал дээр болно. Аман зохиолыг цуглуулж аваад бид хоосон дараад байхгүй. Үүний дотроос шилж аваад хэвлүүлнэ. Урьд аман зохиолын дотроос бид цэцэн үг, оньсого зэргийг хэвлэж гаргасан тул одоо явган үлгэрийн цуглуулбарыг хэвлэж гаргах хэрэгтэй болсон юм. Зуны цуглуулах ажлыг төгсгөсний хойно бүхий л хуучин, шинэ явган үлгэрүүдийг шүүрдэн үзэж, сонгодгийг нь цуглуулаад нэг дэвтэр болгож хэвлэнэ. Аман зохиол бол утга найруулгын талаар хэзээд түүхий байдаг тул чадвал засамжлахыг хичээнэ. Хэвлэхдээ утгын талаар одоо цагт нийлэхгүй харшийг нь орхино. Энэ явган үлгэрийг хэвлэх нь ямар хэрэгтэй вэ? гэвэл хамгийн түрүүнд хүүхдийн унших бичиг болно. Насанд хүрсэн хүмүүс хурлын тогтоол, сонин зэргийг уншаад бололцоод байна. Гэтэл хүүхдэд унших бичиг байхгүй, тэд хурлын тогтоол, сонин зэргийг уншиж чадахгүй, уншаад ч учрыг мэдэхгүй. Гэтэл сонин явдал санагдашгүй их үйлс зэргийг үзүүлсэн жижиг үлгэрийг хүүхдэд уншуулж хүүхдийн уламжлан бодох ухааныг хөгжүүлэх хэрэгтэй. Одоо цагийн хүүхдийг хүмүүжүүлэх ухаанд мэргэжигсдийн хэлэх нь, хүүхдэд ер өдөр тутмын үнэн явдлыг хэлэх ийм номыг уншуулах төдий болбол тэдний ухаан бүгчим явцуу болж, холыг бодох, ихийг санах чадалгүй болох гэнэ. Зүй нь хүүхдэд нэг морьтой хүн нэг харайгаад саран дээр гарав. Хоёр харайгаад наран дээр гарав гэх мэтийн үнэнгүй боловч гайхамшиг сонирхолтой юмыг уншуулах хэрэгтэй. Ийм юм нь явган үлгэрүүд болно.

	Зөвлөлт улсын Чуковский гэдэг зохиолч тэр мэтийн хачин явдалтай зохиолыг хүүхдэд зориулан бичдэг. Түүний зохиолыг хэдэн саяар хэвлэж тараасаар Зөвлөлт улсын олон түмэнд энэ зохиолч их л нэртэй болжээ. Явган үлгэрийг хүүхдийн унших бичиг болгоно гэж хэлсэн нь хүүхдэд үнэн зохиолыг уншуулахгүй гэж хэлсэн үг биш. Явган үлгэр мэтийг хүүхдэд уншуулахын хамт хүүхдэд үнэн зохиолыг уншуулж юмыг үнэнээр нь зааж хувьсгалын ёсоор хүмүүжүүлэх хэрэгтэй. Бас явган үлгэр нь хүүхдэд байтугай үүхдэд унших бичиг болно. Явган үлгэрийг хэвлэх явдал бол ард олныг бичиг үсэгт сургахад маш чухал тустай. Хэний ч мэдсээр сая бичиг сурч байгаа хүн, хүнд урт зүйлийг уншиж чадахгүй, сая шүд нь ургаж байгаа хүүхдэд зөөлөн хүнс хэрэгтэй шүү. Анх бичиг сурч байх хүмүүст явган үлгэр уншуулахад тохиромжтой гэж болно. Эдгээр сая бичиг сурч байгаа хүмүүст унших номыг бэлтгэхгүй бол тэдний сурсныг бэхжүүлэн үлдээхэд бэрхтэй болно. Бас ардын аман зохиолын тухай Горькийн хэлсэн нь: 

	 

	«Уран үгийн эх аман зохиолд байдаг. Аман зохиолоо цуглуулж түүн дээр суралцагтун. Түүнийгээ элдэж эд болгогтун. Аман зохиол бол шүлэгч нар ба зохиолч нарт их чухал хэрэглэгдэх болно» 

	 

	гэжээ. Иймийн тул уран зохиолч нар аман зохиолыг тоомсорлохгүй байж үл болно. Аман зохиолоос уран баян хэлийг ашиглах хэрэгтэй. Утга сэдвийг ашиглах хэрэгтэй.

	 

	* * *

	 

	Монголын хуучин соёлын дотроос өв болж бидэнд үлдсэн хуучны утга зохиолыг шинэ зохиолч нар ашиглан хэрэглэх хэрэгтэй. Үүнд манай Хүрээлэн ямар тусламжийг хүргэж чадах вэ гэвэл, хуучин зохиолын сонгодог сайныг шалгаж гаргах хэрэгтэй. Түүний уран чадлыг тайлбарлах хэрэгтэй. Юуг дуурайж, юуг ашиглах тухай хэлэлцэж боловсруулан тогтоох хэрэгтэй.

	Үүнд би хэдэн зохиолыг нэрлэн хэлье. Төвөдөөр дамжиж Энэтхэгээс ирсэн Шидэт хүүр, Рашаан дусал гэх зэргийн аятайхан зохиолууд бий. Үүний дотроос бидэнд ашиглан хэрэглэх ч юм бий. Дуурайх ч юм бий. Жишээлбэл: Худал муурын үлгэр байна. Нэг ядарсан муур бусдаас эрих хулгай хийж аваад олон оготнотой газар ирээд тэдэнд хэлжээ.

	— Би сахил санваар авсан гэлэн болсон муур. Амьтны амь таслахгүй, нүгэл үйлдэхгүй, та нар надаас ном сонсохгүй юү гэж. Тэр хулганууд муурын үгийг үнэмшиж муураас шашны ном сонсох болжээ. Гэтэл муур өдөр бүр, хулгануудыг ном сонсоод тарж явахад хамгийн эцсийн хулганыг барьж идээд байжээ. Хожим хулганууд муурыг их таргалсанд сэжиглэж түүнд хонх олж зүүлгээд нэг өдөр ном сонсож тармагц хонхны дуу гарахад бүгд хулгана эргэж үзвэл харин өнөөх муур нэг хулганыг барьж идэж байжээ. Ийнхүү олон хулгана муур багшийн худалч хуурамчийг мэдээд хөөв гэж нэг үлгэр бий. Энэ бол гэлэн багш нарын үнэн байдлыг гаргаж өгсөн аятайхан үлгэр байна. Ийм үлгэрийг бид дуурайх, ашиглах хэрэгтэй.

	Монголын эртний зохиолоос Нууц товчоо, Алтан товч хоёрыг зохиолч нар эрхбиш үзэх хэрэгтэй. Энэ зохиол бол монгол хэлээр зохиогдсон бөгөөд хэл нь цэвэр ба төлөв шүлэглэсэн зохиол болно. Шүлгийн чадал нь сайн, хэлний уран баян нь гайхамшиг боловч хэл нь баахан хуучраад бидний уншихад нэлээд бэрх болжээ.

	Энэ хоёр зохиолоос хэмжээгээр бага боловч чанараар дутуугүй мөн тэр цагийн нэг сайн зохиол бий. Энэ нь Чингисийн хоёр загалын тууж мөн. Бидний зохиолч нар загалын туужийг судалж үзээд уран чадлыг нь дуурайх хэрэгтэй. Энэ сайхан зохиол бидний гарт орж иртэл олон зуун жил олон хүний гар дамжиж, шашны манант хөндийг туулж ирсэн үүнд энэ зохиолд замын тоос халдав уу гэвэл миний санахад шил толинд хэдий тоос халдавч гутдаггүйн адил энэ зохиол гутсангүй.

	Үүнээс гадна Гэсэрийн тууж бол бидэнд ялангуяа хэлний талаар үлгэр жишээ болох зохиол мөн. Энэ зохиолын хэл нь ардын ярианы хэлэнд ойр бөгөөд өгүүлэл нь богино, саналга нь тодорхой, үүнийг хэлний  талаар дуурайл болгож болно. Утгын талаар үзвэл нэг баатарлаг явдлыг үзүүлсэн үлгэр бөгөөд бас ч лам ноёдыг эсэргүүцсэн утга бий. Цотон ноён гэж нэг харгис ноён Гэсэрийн туужид гарна. Гэсэр ертөнцөд төрөөд эхэлсээр хүний нүдийг ухдаг хар хэрээ, хүүхдийн хэлийг огтолдог их лам хоёрыг сөнөөж, их ажлаа эхэлнэ. Бас ертөнцөд хүчтэн нь хүчгүйгээ идэх самуун цаг болсон тул тэр самууныг устгахаар хурмаст тэнгэр Гэсэрийг явуулсан гэнэ. Гэсэр ямагт дарлагч харгис этгээдтэй дайн байлдаан хийж байсан мэтээр өгүүлэхээс үзвэл феодалын дарлагдлыг жигшсэн ардын ангийн эсэргүүцэл энэ үлгэрийн дотор байх магадгүй. Юү боловч бид хэлний талаар ашиглахад Гэсэрийн тууж бол жишээ болох сайхан зохиол мөн болно.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)



	




	1959 оны хэвлэлийн Хэвлэн нийтлэлийн мэдээлэл

	 

	БНМАУ СОЁЛЫН ЯАМ

	 

	Ц. Дамдинсүрэн

	1959 ОН

	 

	Редактор Л. НЯМ-ОСОР

	Тех. Ред. Б. ПЭРЭНЛЭЙНЯМ

	Хянагч Ц. ДУЛМАА

	 

	1959 оны 5 сард 3000 ширхэг хэвлэв. 

	 

	Цаасны хэмжээ 60Х92 1/16 

	хэвлэлийн хуудас 2,5

	 

	Б—01463 

	Зах. № 129

	 

	"Улаан Од" сонины хэвлэлийн үйлдвэрт хэвлэв.

